Ramai tak perasan Zaliha Mustafa buat lawatan mengejut
Oleh KOSMO!

29 Disember 2022, 2:31 pm
PETALING JAYA – Menteri Kesihatan, Dr. Zaliha Mustafa dilihat membuat lawatan mengejut ke Hospital Tengku Ampuan Rahimah, Selangor, malam tadi.
Gambar yang dimuat naik oleh @ansaleya di Twitter yang telah tular sejak pagi tadi menunjukkan Zaliha Mustafa sedang berbual dengan seorang pesakit di ruangan menunggu.
“Memang pasti malam tadi memang Menteri Kesihatan. Siapa sahaja yang perasan kalau datang mengejut mcm pesakit juga kan?
“Patutlah dia ada tanya beberapa orang. Macam tiada siapa pun yang sedar itu menteri kesihatan,” ciap @ansaleya.
Sehingga kini ciapan tersebut telah mendapat 1,848 perkongsian dan 3,306 tanda suka.
Tinjauan Kosmo! di ruangan komen mendapati ramai yang memuji tindakan Zaliha Mustafa yang dilihat prihatin kerana sanggup turun padang meninjau isu berkaitan pengurusan kesihatan.

“Setuju sangat menteri kita sendiri jenguk turun macam ini lagi-lagi pada waktu puncak. Hospital kerajaan memang banyak isu yang kritikal,” komen seorang netizen.
“Berharap dengan kunjungan menteri, ada perubahan signifikan selepas ini,” komen netizen yang lain pula.
Terdahulu, Menteri Pengangkutan, Anthony Loke turut meninjau perkhidmatan Transit Aliran Ringan (LRT) laluan Kelana Jaya secara mengejut pada hari pertama beliau menerajui Kementerian Pengangkutan (MOT).
Tindakan itu telah mendapat pujian orang awam kerana sikap komited yang ditunjukkan dalam melaksanakan amanah yang diberi. – KOSMO! ONLINE


Mahkamah: kes saman penghutang penghakiman Hana, Watie selesai cara baik
Oleh NUZULSHAM SHAMSUDDIN

29 Disember 2022, 2:34 pm
SELAYANG – Kontroversi kes saman penghutang penghakiman yang difailkan bekas anggota kumpulan Elite, Hana terhadap rakan kumpulannya, Watie berakhir apabila kedua-duanya bersetuju menyelesaikan kes secara baik di Mahkamah Sesyen di sini hari ini.
Pada prosiding dalam kamar hari ini, perintah penghakiman persetujuan itu kemudian direkodkan Hakim Nor Rajiah Mat Zin yang dihadiri peguam Mohd. Fikri Abd.Rahman mewakili Hana manakala peguam Aqila Zulaiqha Zulkifli, mewakili Watie.
Bagaimanapun Hana dan Watie tidak hadir ke mahkamah.
Hana, selaku pemiutang penghakiman (judgment creditor) memfailkan saman itu bagi menuntut Watie, selaku penghutang penghakiman (judgment debtor) membuat bayaran hutang tertangguh lebih RM700,000 kepada Hana seperti diperintahkan sebelum ini oleh mahkamah sama, pada 25 Oktober 2017.
Sejurus selepas tamat prosiding, Mohd. Fikri ketika ditemui berkata, pihak-pihak terlibat bersetuju untuk menyelesaikan kes saman itu secara baik dan Watie juga bersetuju untuk menyelesaikan jumlah tuntutan yang dituntut Hana.
“Jumlah yang dipersetujui ialah RM796,000 termasuk faedah dan Watie akan membayar secara ansuran lebih RM2,000 sebulan seperti mana dipersetujui di hadapan hakim.

“Watie akan menjelaskan bayaran itu pada setiap bulan sehingga penyelesaian penuh jumlah bayaran berkenaan,” kata peguam itu.
Menurut Mohd. Fikri, pembayaran ada dibuat oleh Watie seperti diperintahkan sebelum ini oleh mahkamah sama pada 25 Oktober 2017, namun tertangguh berikutan kekangan kewangan akibat pandemik Covid-19.
Mengulas lanjut, peguam itu berkata pada masa sama Hana juga kehilangan kerja dan mungkin disebabkan itu, anak guamnya agak beremosi.
“Namun, perkara ini akhirnya dapat diselesaikan secara baik dengan terma-terma dipersetujui. Saya minta supaya kes ini tidak dipanjangkan kerana anak guam saya bersetuju menerima jumlah yang dicadangkan oleh Watie.
“Masing-masing memerlukan sumber kewangan dan Alhamdulillah, kita dapat selesaikan secara baik dan peguam-peguam juga telah berbincang mencari jalan terbaik,” kata peguam itu.
Minggu lalu, media melaporkan Hana enggan bertolak ansur lagi dengan Watie yang didakwa masih tidak melunaskan pembayaran ansuran RM2,500 sebulan kepadanya sebagaimana diperintahkan Mahkamah Sesyen di sini pada 2017 lalu.
Hana berkata, sudah lima tahun masa diberikan untuk Watie menyelesaikan tuntutan hutang secara ansuran seperti mana sudah diperintahkan mahkamah sebelum ini.
Pada Mei 2017, Hana memfailkan tuntutan saman penghutang penghakiman terhadap Watie selepas dia gagal membayar ganti rugi yang ditetapkan mahkamah.
Mahkamah memerintahkan Watie membayar ansuran sebanyak RM2,500 sebulan kepada Hana sebagai penyelesaian bayaran tuntutan ganti rugi sebanyak RM707,351.83. – KOSMO! ONLINE


54 badan serah memo bantah Malaysia sertai CPTPP
Oleh AMREE AHMAD

29 Disember 2022, 2:07 pm
PUTRAJAYA – Selepas gagal ‘memujuk’ Perdana Menteri, Datuk Seri Anwar Ibrahim sebelum ini, kali ini Kementerian Pertanian dan Keterjaminan Makanan dijadikan harapan untuk tidak menyertai Perjanjian Komprehensif dan Progresif Perkongsian Trans-Pasifik (CPTPP).
Memorandum bantahan itu diserahkan oleh 54 organisasi kepada Menteri Pertanian dan Keterjaminan Makanan, Mohamad Sabu yang mahu Malaysia menarik balik ratifikasi triti dimeterai kerajaan Perikatan Nasional sebelum ini.
Memorandum kumpulan itu diterima sendiri oleh Mohamad Sabu di lobi kementerian dan beliau memberi reaksi secara ringkas untuk melihat terlebih dahulu segala isu yang dibangkitkan.
Ketua Koordinator Forum Kedaulatan Makanan Malaysia, Nurfitri Amir Muhamad berkata, penyerahan memorandum kali ini juga bagi mendapatkan penjelasan menyeluruh kerajaan berhubung hal tersebut.
“Adakah pihak kementerian berkenaan telah melaksanakan penilaian dan kajian terperinci kesan terhadap para petani, penternak, nelayan dan usahawan sektor pertanian,” katanya.
Hadir sama, Ketua Aktivis Persatuan Pengguna Islam Malaysia, Datuk Nadzim Johan. – KOSMO! ONLINE


Bajet 2023 pertimbang manifesto parti anggota kerajaan
Oleh MOHD AZLI ADLAN

29 Disember 2022, 2:20 pm
KEMAMAN – Bajet 2023 yang akan dibentangkan semula pada 24 Februari depan akan mengambil kira manifesto semua parti politik yang menyertai kerajaan Perpaduan.
Timbalan Menteri Kewangan 1, Datuk Seri Ahmad Maslan berkata, urusetia khas yang dibentuk bakal mempertimbangkan manifesto yang positif untuk dinilai sebelum dimasukkan Bajet 2023 baharu itu.
“Ada pelbagai parti (politik) dalam kerajaan perpaduan yang menjadikan dua per tiga majoriti. Parti-parti itu mempunyai manifesto yang baik-baik untuk dilaksanakan.
“Pada masa sama, kerajaan juga tiada halangan untuk meneruskan beberapa kandungan dalam Bajet 2023 yang dibentangkan oleh Menteri Kewangan (Tengku Datuk Seri Zafrul Tengku Abdul Aziz) sebelum ini,” katanya.
Beliau berkata demikian selepas mengadakan lawatan kerja di Pejabat Kastam Kemaman di sini hari ini.
Ahmad berkata, pembentangan Bajet 2023 yang akan dibentangkan Perdana Menteri juga Menteri Kewangan, Datuk Seri Anwar Ibrahim itu akan turut mempertimbangkan beberapa penambahan lain.

Jelas beliau, Kementerian Kewangan akan melakukan perbincangan lanjut berhubung Bajet 2023 berkenaan bermula 3 Januari ini. – KOSMO! ONLINE


Kerajaan rangka pelan jangka panjang tangani runtuhan cerun
Oleh MUHAMMAD AYMAN GHAFFA

29 Disember 2022, 2:49 pm
TUMPAT – Kerajaan akan menjadikan laporan terperinci berhubung insiden runtuhan cerun di Batang Kali, Selangor sebagai titik tolak untuk merangka pelan jangka panjang bagi menghadapi kejadian seperti itu pada masa hadapan.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, bagaimanapun, perkara tersebut melibatkan banyak kementerian.
“Di bawah Kementerian Sumber Asli, Alam Sekitar dan Perubahan Iklim, kita akan jalankan siasatan menerusi Jabatan Mineral dan Geosains (JMG).
“Bagi perlesenan tapak perkhemahan pula, ia melibatkan kementerian lain. Apabila dibawa ke Kabinet nanti, kita akan bentangkan laporan penuh,” katanya ketika ditemui selepas meninjau Program Gerak Kerja Pasca Banjir di Sekolah Kebangsaan (SK) Bendang Pa’ Yong di sini hari ini.
Kosmo! sebelum ini melaporkan, seramai 31 orang mangsa dilaporkan maut dalam kejadian yang berlaku di tapak perkhemahan Father’s Organic Farm, Jalan Batang Kali-Genting Highlands dekat Hulu Selangor.
Tragedi kira-kira pukul 2 pagi pada 16 Disember lalu itu berlaku ketika 92 pengunjung termasuk 14 pekerja kebun sayur organik tersebut sedang tidur di tapak perkhemahan di kawasan berkenaan.

Kesemua 31 yang maut merupakan pengunjung tapak perkhemahan termasuk 20 guru Sekolah Jenis Kebangsaan Cina (SJKC) Mun Choong di Jalan Ipoh, Kuala Lumpur dan ahli keluarga mereka yang bercuti di tapak perkhemahan itu.
Mayat terakhir ditemui di kawasan tersebut merupakan seorang kanak-kanak lelaki yang sudah mereput di dalam sebuah beg pada 24 Disember lalu. – KOSMO! ONLINE


DUN Perak lulus RUU Anti Lompat Parti
Oleh ASLIZA MUSA

29 Disember 2022, 2:55 pm
IPOH – Rang Undang-Undang (RUU) Enakmen Undang-Undang Tubuh Kerajaan Perak Darul Ridzuan (Bahagian Pertama)(Pindaan) 2022 berkaitan larangan wakil rakyat melompat parti diluluskan di Dewan Undangan Negeri (DUN) Perak sebentar tadi.
Keputusan itu diumumkan Speaker DUN Perak, Datuk Mohammad Zahir Abdul Khalid selepas proses pengundian RUU itu dijalankan pada Persidangan DUN Perak di sini hari ini.
Kesemua ADUN yang hadir sebulat suara menyokong pindaan rang undang-undang itu selepas dibentangkan Menteri Besar, Datuk Seri Saarani Mohamad semalam.
Sebelum itu seramai enam ADUN iaitu empat orang dari pihak kerajaan dan dua orang lagi dari pembangkang membahaskan RUU berkenaan dimulai Azman Noh (BN-Pengkalan Baharu) diikuti Ketua Pembangkang, Razman bin Zakaria (Pas-Gunung Semanggol).
Perbahasan diteruskan lagi dengan empat ADUN lain yang diberi masa selama 20 minit untuk berhujah iaitu Muhamad Arafat Varisai Mahamad (PKR-HuluKinta), Khalil Yahaya (Pas-Kubu Gajah), Jason Ng Thien Yeong (DAP-Astaka) dan M Thulsi Thivani (DAP-Buntong).
Saarani Mohamad kemudiannya menggulung berbahasan bagi membolehkan undian dibuat seterusnya meluluskan undang-undang berkenaan.

Semalam, usul berkenaan dikemukakan Saarani untuk bacaan kali pertama dan kedua yang kemudiannya disokong oleh Azman.
Saarani berkata, RUU ini betujuan untuk meminda beberapa perkara di bawah Bahagian Pertama Undang-Undang Tubuh Kerajaan Perak Darul Ridzuan bagi tujuan larangan Ahli Dewan Undangan Negeri (ADUN) Perak bertukar parti.
Katanya, ia dilaksanakan selaras dengan peruntukan Seksyen 7A, Jadual Kelapan, Perlembagaan Persekutuan yang telah dipinda melalui Akta Perlembagaan (Pindaan)(3) 2022.
“Pindaan seksyen 7A, Jadual Kelapan, Perlembagaan Persekutuan tersebut perlu diikuti dengan pindaan yang sewajarnya kepada Undang-Undang Tubuh Kerajaan Negeri masing-masing terlebih dahulu sebelum peruntukan tersebut boleh mula berkuat kuasa,” katanya. – KOSMO! ONLINE


Mahkamah: Chek Norhafizzi dituduh culik Azi
Oleh ROSALWANI CHE SOH

29 Disember 2022, 2:14 pm
PASIR MAS – Seorang peniaga didakwa di Mahkamah Sesyen di sini hari ini atas pertuduhan menculik seorang wanita ejen jualan kosmetik, Rosnazirah Mohd. Naim, 36, atau lebih dikenali sebagai Azi, tiga bulan lalu.
Tertuduh Chek Norhafizzi Chek Nor, 31, bagaimanapun mengaku tidak bersalah selepas pertuduhan terhadapnya dibacakan di hadapan Hakim Badrul Munir Mohd. Hamdy.
Mengikut pertuduhan, tertuduh didakwa bersama-sama seorang lagi yang masih bebas menculik Rosnazirah dari Malaysia.
Kesalahan itu dilakukan olehnya di sebuah rumah di Kampung Semat Jal, Wakaf Bharu, dekat Tumpat kira-kira pukul 5.06 petang pada 13 September lalu.
Tertuduh didakwa mengikut Seksyen 363 Kanun Keseksaan (Akta 574) dibaca bersama Seksyen 34 akta sama yang memperuntukan hukuman penjara sehingga tujuh tahun dan boleh dikenakan denda jika sabit kesalahan.
Pendakwaan dikendalikan Timbalan Pendakwa Raya, Hajarul Falenna Itah Abu Bakar manakala tertuduh diwakili peguam, Mohd. Firdaus Zainal Abidin dan Majdah Muhamad.

Terdahulu, Hajarul Falenna tidak menawarkan sebarang jaminan kerana kes yang dilakukan tertuduh amat serius apabila membawa wanita tersebut ke negara jiran.
Mohd. Firdaus dalam rayuannya memohon mahkamah memberikan jaminan terhadap anak guamnya dengan jumlah ikat jamin yang setimpal.
Mahkamah kemudiannya menolak permohonan ikat jamin kerana tertuduh berisiko melarikan diri ke negara jiran.
Selain itu, mahkamah turut memandangkan keseriusan jenayah yang dilakukan oleh Chek Norhafizzi yang boleh mengancam nyawa orang lain.
Mahkamah turut menetapkan 20 Januari depa untuk serahan dokumen dan sebutan semula kes.
Kosmo! sebelum ini melaporkan, Rosnazirah yang juga ejen jualan kosmetik dilarikan sekumpulan lelaki dengan menaiki kereta jenis Toyota Vios pada 13 September lalu.
Pihak berkuasa Thailand telah menyerbu dua buah rumah di tepi Sungai Golok, dipercayai menjadi lokasi Azi disembunyikan selepas dilarikan dari rumahnya di Kampung Semat Jal, Tumpat.
Pemangku Ketua Polis Kelantan, Datuk Muhamad Zaki Harun berkata, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik. – KOSMO! ONLINE


Bersatu hantar notis kosongkan 4 kerusi di Sabah
Oleh MOHD RASDAN AHMAD

29 Disember 2022, 2:04 pm
PETALING JAYA – Parti Pribumi Bersatu Malaysia (Bersatu) menghantar notis kepada Speaker Dewan Rakyat bagi memastikan bekas empat ahli Parlimen Sabah dari Bersatu yang bertanding pada Pilihan Raya Umum ke-15 (PRU15) di bawah logo Gabungan Rakyat Sabah (GRS) mengosongkan kerusi mereka.
Naib Presiden Bersatu, Datuk Seri Ronald Kiandee berkata, notis tersebut adalah bagi memastikan bahawa telah berlakunya kekosongan luar jangka dalam kalangan ahli Dewan Rakyat menurut Perkara 49A(3) Perlembagaan Persekutuan.
“Melalui surat bertarikh 3 November 2022 daripada Setiausaha Badan Pimpinan Bersatu Sabah kepada Tan Sri Muhyiddin Yassin, Presiden Bersatu telah mengesahkan bahawa keempat-empat ahli Dewan Rakyat tersebut adalah antara calon yang akan bertanding pada PRU15 sebagai anggota Bersatu.
“Keahlian mereka dalam GRS adalah sebagai anggota parti Bersatu,” katanya dalam satu kenyataan yang dikeluarkan sebentar tadi. – KOSMO! ONLINE.


Sorok 428,000 rokok putih dalam lantai kontena
Oleh MOHAMAD FAIZAL HASHIM

29 Disember 2022, 2:42 pm
ISKANDAR PUTERI – Kegiatan sindiket menyeludup 428,000 batang rokok putih bernilai lebih RM426,000 terbongkar ketika ditahan di kawasan pemeriksaan kastam Pelabuhan Johor, Pasir Gudang pada 9 Disember lalu.
Pemeriksaan ke atas kontena yang disyaki membawa muatan dadah itu tidak menemui barangan terlarang itu mahupun barangan seludup lain.
Pengarah Kastam Negeri Johor, Misbahudin Parmin berkata, kontena yang membawa muatan pelbagai jenis tisu itu menimbulkan keraguan apabila kontena seluas 12 meter itu yang akan dieksport ke Australia hanya mengandungi separuh daripada keluasan kontena itu.
Beliau berkata, pemeriksaan yang dibuat secara rapi ke atas kontena tersebut mendapati lantai kontena tersebut telah diubah suai bagi menyembunyikan rokok seludup itu daripada dikesan pihak berkuasa.
“Pemeriksaan bersama ejen penghantaran dan wakil syarikat telah menjumpai sejumlah rokok putih yang disembunyikan di bahagian ruang khas lantai kontena yang telah diubah suai bersama 20 palet tisu pelbagai jenis.
“Ini adalah modus operandi terbaru yang digunakan sindiket penyeludupan bagi mengaburi mata pihak berkuasa.

“Pihak syarikat telah membuat dua kali tempahan tisu daripada sebuah syarikat di Puchong, Selangor untuk dieksport ke tempat yang sama bagi mengelak daripada dikesan pihak berkuasa,” katanya pada sidang akhbar di Kompleks Penguatkuasaan Kastam Sungai Pulai, Gelang Patah, di sini hari ini.
Misbahudin berkata, anggaran keseluruhan nilai barang kes yang dirampas adalah sebanyak RM140,300 dengan anggaran duti serta cukai terlibat berjumlah RM285,900.
Tambahnya, rokok putih seberat 342.4 kilogram itu diseludup masuk ke negara ini dan disimpan sementara sebelum dieksport.
“Susulan rampasan itu, kita turut menahan seorang lelaki warganegara tempatan berusia 35 tahun telah ditahan untuk membantu siasatan.
“Kes disiasat di bawah Seksyen 135(1)(a) Akta Kastam 1967 yang memperuntukan hukuman denda maksimum 20 kali ganda cukai atau penjara tidak melebihi lima tahun atau kedua-duanya sekali,” katanya.
Dalam perkembangan kes berlainan, Misbahudin berkata, pihaknya turut menyita enam kontena berisi besi skrap bernilai RM380,000 yang dipercayai cuba diseludup ke negara Asia Timur. – KOSMO! ONLINE


Tukang cat berdepan penjara 10 tahun, tipu duit warga emas
Oleh DIYANATUL ATIQAH ZAKARYA

29 Disember 2022, 2:23 pm
MELAKA – Seorang tukang cat berdepan hukuman penjara 10 tahun selepas didakwa di Mahkamah Majistret di sini, hari ini atas pertuduhan memperdayakan warga emas membabitkan kerugian RM11,680, tujuh tahun lalu.
Tertuduh, Mohd. Zukhairi Mohd. Azmi, 38, mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Majistret Sharda Shienha Mohd. Suleiman.
Mengikut pertuduhan, tertuduh didakwa telah memperdayakan Liew Tian Foo, 68, dengan menawarkan tender pembelian barangan terpakai di Gudang Lapangan Terbang Antarabangsa Kuala Lumpur 2 (klia2).
Perbuatan itu mendorong Tian Foo menyerahkan wang berjumlah RM11,680 iaitu dengan serahan tunai berjumlah RM480 dan memasukkan RM11,200 ke dalam akaun bank milik tertuduh antara 30 Oktober 2015 hingga 20 Januari 2015.
Bagi kesalahan tertuduh itu didakwa mengikut Seksyen 420 Kanun Keseksaan yang memperuntukan hukuman penjara tidak kurang satu tahun dan tidak lebih 10 tahun dan dengan sebat dan denda.
Terdahulu, pendakwaan yang dikendalikan Timbalan Pendakwa Raya, J. Banusha mencadangkan jaminan sebanyak RM8,000.

Tertuduh yang tidak diwakili peguam bagaimanapun merayu jumlah itu dikurangkan dengan alasan hanya bekerja sebagai tukang cat dan menanggung tujuh ahli keluarga termasuk isterinya yang sarat mengandung.
Selepas mendengar hujah kedua belah pihak, mahkamah kemudian membenarkan tertuduh diikat jamin sebanyak RM3,000 dan menetapkan tarikh 9 Februari depan untuk serahan dokumen dan sebutan semula kes. – KOSMO! ONLINE


Fatin Afeefa selamat berkahwin, kini isteri jutawan?
Oleh MOHD. HAIKAL ISA

30 Disember 2022, 11:36 pm
PETALING JAYA – Tiada angin, tiada ribut pelakon jelita Fatin Afeefa dikhabarkan selamat bernikah dengan seorang lelaki berstatus jutawan bernama Aliff Awang.
Majlis pernikahan baru sahaja diadakan di Putra Glass Hall, Subang Jaya, Selangor, malam tadi.
Menurut sumber, pasangan tersebut sah bergelar suami isteri kira-kira pukul 8.40 malam tadi.
FATIN bernikah kira-kira pukul 8.40 malam tadi di sebuah majlis bertempat di Subang Jaya, Selangor.
Berita perkahwinan mengejut tersebut turut dikongsikan jurusolek ternama tanah air, Datuk Alha Alfa yang bertindak mengoles atau mencantikkan pelakon yang cukup dikenali menerusi filem Tentang Bulan itu.
“Fatin Afeefa, congrats dear,” tulis Alha secara ringkas menerusi video dirinya sedang menyiapkan Fatin yang memakai busana pengantin serba putih.
Sementara itu menerusi entri berbeza, Alha turut berkongsi sekeping foto Fatin yang jelita selepas mendapatkan sentuhan magis solekannya.

“Terima kasih kerana mendapatkan khidmat saya,” tulisnya.
Bagaimanapun, sehingga kini Fatin atau nama lengkapnya, Fatin Nur Afifah Shamsudin tidak memuat naik sebarang perkongsian atau berkongsi tentang hari bahagianya itu.
Bulan lalu, Fatin, 28, sepertinya memberi bayangan sudah bergelar tunangan orang namun tiada perincian lanjut.
Sebagai info, Fatin pernah berkahwin dengan pelakon Adam Shahz pada 21 Disember 2013 namun disahkan bercerai 30 Mei 2017.
Hasil perkahwinan terdahulu, pasangan itu dikurniakan seorang cahaya mata perempuan, Ivy Herra Sophia, 7.
Dalam pada itu, daripada perkahwinan sebelum mendirikan rumah tangga dengan Adam, Fatin mempunyai seorang cahaya mata lelaki, Adam Aisy Arrian, 10. – KOSMO! ONLINE


1.8 juta akaun didakwa bocor adalah tidak sah, wujud – KKD
Oleh NURUL IZZATI ZAINI

30 Disember 2022, 11:01 pm
PETALING JAYA – Sebanyak 1.8 juta akaun pelanggan yang didakwa bocor seperti yang didedahkan oleh sebuah laman sesawang baru-baru ini, adalah akaun-akaun yang tidak wujud atau tidak sah.
Perkara tersebut disahkan oleh Menteri Komunikasi dan Digital, Fahmi Fadzil dalam satu kenyataan hari ini.
“Siasatan awal ke atas maklumat nombor akaun Maybank yang dipaparkan dalam laman sesawang berkenaan mendapati bahawa akaun-akaun berkenaan adalah tidak sah atau tidak wuud.
“Ini kerana transaksi tidak boleh dilakukan melalui nombor akaun tersebut. Siasatan awal juga mendapati terdapat potensi data yang didakwa bocor adalah merujuk kepada satu insiden kebocoran yang berlaku pada tahun 2018,” katanya.
Walau bagaimanapun, tambahnya, pengesahan rasmi daripada pihak berkaitan adalah diperlukan untuk tujuan siasatan terperinci di bawah Akta Perlindungan Data Peribadi 2010 [Akta 709].
Katanya, siasatan mengenai kebocoran data Suruhanjaya Pilihan Raya (SPR) dalam laman sesawang berkenaan akan diserahkan kepada Agensi Keselamatan Siber Negara untuk tindakan selanjutnya memandangkan ia adalah di luar bidang kuasa Akta 709.

Fahmi mengeluarkan kenyataan tersebut sebagai reaksi kepada dakwaan kebocoran data melibatkan hampir 13 juta rakyat Malaysia daripada pangkalan data milik Maybank, Astro dan SPR.
Sementara itu, notis sekatan juga telah dikemukakan kepada Suruhanjaya Komunikasi dan Multimedia Malaysia (SKMM) bagi tujuan menghalang orang awam mengakses laman sesawang tersebut.
“Saya ingin mengingatkan semua pengguna agar sentiasa memastikan tahap keselamatan siber berada pada paras yang baik dan sentiasa memathui prinsip dan standard perlindungan data peribadi selaras dengan Akta 709.
“KKD melalui Jabatan Perlindungan Data Peribadi dengan kerjasama CyberSecurity Malaysia sedang mendapatkan maklum balas daripada Maybank dan Astro berhubung dakwaan kebocoran data bagi memastikan kesahihan pemilikan data,” katanya.- KOSMO! ONLINE


Anwar bakal lawat Indonesia dalam masa terdekat
Oleh AMREE AHMAD

30 Disember 2022, 10:06 pm
PUTRAJAYA- Menteri Luar, Datuk Seri Dr. Zambry Abdul Kadir memaklumkan bahawa Perdana Menteri, Datuk Seri Anwar Ibrahim akan melakukan lawatan rasmi ke Indonesia dalam masa terdekat.
Perkara berkenaan disahkan sendiri ketika beliau melakukan sesi kunjungan hormat ke atas Presiden republik itu, Joko Widodo di Istana Merdeka, Jakarta hari ini.
Bagaimanapun menerusi hantaran dalam laman sosial rasmi Wisma Putra berkata, tarikh tepat mengenai lawatan itu belum dimuktamadkan, namun akan dibuat tidak berapa lama lagi.
“Semasa kunjungan terhadap pemimpin itu, Menteri Luar telah menyampaikan cadangan lawatan rasmi Perdana Menteri ke Jakarta dan dirancang dalam masa terdekat,” katanya.
Mengulas lanjut, Wisma Putra berkata, pertemuan Zambry dengan Joko atau juga mesra disapa sebagai Jokowi, turut membincangkan pelbagai isu dua hala yang berkepentingan.
“Antaranya sempadan maritim dan darat, kerjasama ekonomi termasuk pelaburan di ibu kota baharu Indonesia, Nusantara dan isu pembantu rumah negara berkenaan,” katanya. – KOSMO! ONLINE


Peluncur udara maut terhempas di cerun konkrit
Oleh IVAN AMIRUL

30 Disember 2022, 10:22 pm
KOTA KINABALU – Seorang lelaki yang melakukan aktiviti luncur udara atau paragliding maut selepas terhempas pada cerun konkrit dalam kejadian berdekatan kawasan Projek Lebuhraya Pan Borneo Kampung Keliangau, Manggatal petang tadi.
Dalam kejadian kira-kira pukul 2 petang itu, mangsa yang berusia 26 tahun dilaporkan mengalami kecederaan parah sebelum disahkan meninggal dunia di lokasi kejadian.
Difahamkan, mangsa membawa seorang penumpang meluncur udara menuruni bukit dari kawasan Bukit Kokol, Manggatal dan berjaya mendarat dengan selamat.
Bagaimanapun, sejurus menurunkan penumpang, tali payung luncur udara yang belum ditanggalkan daripada badan secara tiba-tiba ditiup angin kuat sehingga mengakibatkan mangsa terbang sebelum tubuhnya terhempas ke cerun konkrit.
Sementara itu, Pemangku Ketua Polis Daerah Kota Kinabalu, Superintendan Kalsom Idris ketika dihubungi mengesahkan kejadian berkenaan dan memaklumkan siasatan masih dijalankan
“Mayat mangsa dibawa ke Jabatan Perubatan Forensik Hospital Queen Elizabeth (HQE) untuk tindakan lanjut. Siasatan masih diteruskan dan kes diklasifikasikan sebagai laporan mati mengejut,” katanya.-KOSMO! ONLINE


Pendakian Menara Merdeka 118 paling sukar – Ivan Beerkus
Oleh NURUL IZZATI ZAINI

30 Disember 2022, 7:47 pm
PETALING JAYA – Ivan Beerkus, salah seorang daripada pasangan Russia yang menceroboh dan memanjat puncak pencakar langit Menara Merdeka 118, akui ia merupakan pendakian yang paling sukar dalam hidupnya.
Di dalam Insta Storynya, dia memuat naik beberapa gambar bagi menjawab pertanyaan orang awam tentang bagaimana dia boleh memanjat bangunan itu tanpa dikesan oleh pihak berkuasa.
“Semasa mendaki di tingkat 118 kami rasa seperti kaki kami ‘hilang’. Terdapat kes sebelum ini beberapa orang pernah ditangkap. Tiada siapa yang boleh pergi ke sana tanpa dikesan.
“Keselamatan bangunan benar-benar berfungsi dengan baik. Kami memerlukan banyak masa untuk naik dan turun tanpa tertangkap. Ia adalah pendakian yang paling sukar dalam hidup saya.
“Buat masa sekarang saya tidak boleh cerita keseluruhan bagaimana saya boleh sampai ke puncak ini, tetapi masanya akan tiba nanti,” tulisnya.
Sementara itu, pasangannya Angela Nikolau turut memuat naik video di Insta Story sambil menjelaskan tiada satu pun kunci keselamatan dirosakkan untuk sampai ke puncak tersebut.

Walau bagaimanapun, Angela juga sama seperti Ivan, tidak dapat memberi penjelasan penuh tentang bagaimana dia boleh sampai ke menara puncak bangunan kedua tertinggi di dunia itu, buat masa sekarang.
Aksi Ivan dan Angela di puncak Menara Merdeka 118 yang tular di media sosial sejak kelmarin, menerima kecaman daripada rakyat Malaysia kerana berani menceroboh bangunan tersebut yang masih dalam proses pembinaan.
Terdahulu, Timbalan Ketua Polis Kuala Lumpur, Datuk Yahaya Othman juga berkata, pasangan berkenaan akan dipanggil untuk dirakam keterangan dalam masa terdekat. – KOSMO! ONLINE


Pemandu mabuk pandu kereta lawan arus
Oleh KOSMO!

30 Disember 2022, 8:00 pm
CARDIFF –  Seorang pemandu mabuk memecut keretanya dari arah bertentangan di sepanjang lebuh raya M4 sejauh 48.28 kilometer (km) di persimpangan Cardiff Barat, lapor portal berita MailOnline semalam.
Pemandu-pemandu kenderaan lain yang ketakutan kemudian bertindak untuk mengelak daripada berlanggar dengan kereta tersebut pada 28 November lalu.
Pemandu itu, James Brennan yang kehilangan saudara kandungnya sendiri dalam kemalangan kereta ketika remaja telah tiga kali memandu melebihi had memandu minum alkohol yang dibenarkan undang-undang.
Dia ditangkap polis selepas hampir terlibat dalam beberapa kemalangan, Mahkamah Mahkota Swansea diberitahu baru-baru ini.
Polis menerima beberapa laporan mengenai kereta Renault Megane berwarna perak menghala ke arah barat di lebuh raya M4, berhampiran persimpangan Cardiff Barat dengan dipandu dari arah bertentangan.
Sebelum kejadian, Brennan telah minum bir di Doom Bar, Guinness dan bir Brew di Wetherspoons.

Bagaimanapun, selepas menghukum lelaki itu dengan hukuman setahun penjara, seorang hakim berkata, beliau tidak tahu bagaimana Brennan masih hidup setelah memandu kereta melawan arus. – Agensi


Cuaca baik di Semenanjung, hujan lebat di Sabah, Sarawak
Oleh NUR HUDA MUSA

30 Disember 2022, 7:43 pm
PETALING JAYA – Paparan imej gema radar semasa menunjukkan keadaan cuaca adalah cerah di hampir semua negeri melibatkan Semenanjung Malaysia.
Menurut Jabatan Meteorologi Malaysia (MetMalaysia), keadaan hujan lebat beserta ribut petir kini hanya berlaku di negeri Melaka dan beberapa daerah di sekitar negeri Johor.
“Keadaan itu dijangkakan akan beransur reda menjelang lewat petang ini.
“Bagi negeri Sabah dan Sarawak pula keadaan hujan lebat dan ribut petir hanya berlaku di sekitar bahagian Kudat, Pantai Barat dan juga Sandakan yang dijangkakan akan beransur reda menjelang awal malam nanti,” katanya dalam laporan cuacanya hari ini.
Selain itu katanya, di Sarawak ketika ini keadaan hujan berterusan masih lagi sedang berlaku di beberapa kawasan dan dijangkakan boleh berterusan untuk sepanjang hari ini.
“Paparan imej carta angin semasa ketika ini masih lagi menunjukkan terdapat satu sistem bertekanan rendah melibatkan kawasan perairan Laut China Selatan yang membawa keadaan angin kencang dan laut bergelora melibatkan kawasan perairan terbabit.

“Keadaan itu turut menyebabkan hujan berterusan terutamanya melibatkan kawasan utara negeri Sarawak pada ketika ini,” jelasnya.
Oleh itu, MetMalaysia masih lagi mengekalkan amaran angin kencang dan juga laut bergelora kategori pertama, kedua dan ketiga melibatkan Condore, Bunguran, Reef North, Palawan, Layang-layang, Tioman dan Labuan sehingga 5 Januari nanti.
“Sepanjang tempoh amaran itu berkuat kuasa, kawasan perairan itu adalah bahaya untuk aktiviti perkapalan dan juga perairan termasuklah bot-bot kecil, perkhidmatan feri, sukan dan rekreasi laut.
“Orang awam juga dinasihatkan untuk tidak melakukan sebarang aktiviti perairan dalam tempoh amaran ini berkuat kuasa,” katanya.-KOSMO! ONLINE


Wanita Indonesia bergurau bawa bom diberkas di LTAPP
Oleh SAFINA RAMLI

30 Disember 2022, 10:14 pm
GEORGE TOWN – Seorang wanita warga Indonesia yang kononnya bergurau membawa bom dalam bagasi akhirnya membawa padah apabila ditahan di Lapangan Terbang Antarabangsa Pulau Pinang (LTAPP) di Bayan Lepas , di sini semalam.
Dalam kejadian kira-kira pukul 4.30 petang itu, wanita berkenaan yang dalam perjalanan ke Medan, Indonesia diberkas ketika pemeriksaan beg dijalankan di kaunter daftar masuk LTAPP.
Ketua Polis Daerah Barat Daya, Superintendan Kamarul Rizal Jenal berkata, siasatan mendapati wanita berusia 33 tahun itu bekerja sebagai operator kilang di Ipoh, Perak menyebut dengan lantang ada bom sehingga didengari kakitangan di kaunter.
”Perkataan ada bom ini turut didengari orang lain yang sedang menunggu untuk mendaftar masuk penerbangan di lapangan terbang tersebut,” katanya dalam kenyataan di sini hari ini.
Menurutnya, semasa kejadian wanita itu bersama dua rakannya dijadualkan menaiki penerbangan pulang ke Medan pada pukul 5.30 petang.
“Wanita ini kini direman selama dua hari sehingga esok dan kes tersebut disiasat mengikut Seksyen 506 Kanun Keseksaan kerana melakukan ugutan jenayah,” tambahnya. -KOSMO! ONLINE


Tiga gadis bonceng sebuah motosikal ‘mandi’ lumpur hitam
Oleh KOSMO!

30 Disember 2022, 8:30 pm
JAKARTA – Sebuah klip video tular di media sosial Indonesia memaparkan tiga gadis di daerah Grobogan, Jawa tengah terjatuh ke dalam longkang ketika membonceng sebuah motosikal baharu, lapor laman berita Detik.
Lebih mengejutkan apabila badan ketiga-tiga gadis itu bertukar hitam legam akibat terkena air kumbahan di dalam longkang.
“Kami periksa benar mereka penduduk Grobogan. Kami tidak ambil tindakan kerana ia masih jalan kampung atau jalan kecil,” kata Ketua Polis Grobogan, AKP Deni Eko Prasetyo.
Menurut Deni, tiga gadis itu menunggang motosikal tersebut bersama-sama sebelum terjatuh ke dalam longkang.
“Sebab mereka tidak tahu motor itu berat dan semakin berat apabila dinaiki bertiga.
“Akibat hilang keseimbangan, mereka terhuyung-hayang dan terjatuh,” katanya.

Kejadian tiga gadis terjatuh di dalam longkang itu turut menjadi topik perbualan segelintir penduduk di Pasar Gubug. Perkara itu disampaikan oleh Anna, 56, yang merupakan seorang penjual beras di Kampung Gubug.
Bagaimanapun, sukar untuk penduduk kampung mengenal pasti identiti tiga gadis itu menerusi video yang tersebar di media sosial kerana mereka dilihat berlumuran lumpur hitam.  – Agensi


Penumpang bergaduh dalam pesawat hanya kerana kerusi
Oleh KOSMO!

30 Disember 2022, 9:00 pm
BANGKOK – Satu lagi rakaman video yang menunjukkan dua penumpang yang bergaduh dalam penerbangan Thai Smile Airways dari Bangkok, Thailand ke Kolkata, India mendapat perhatian pengguna internet, lapor portal bertia WION semalam.
Dalam rakaman video tersebut, seorang penumpang yang duduk di tempat duduk 37C enggan menegakkan kerusinya sebelum pesawat berlepas, menyebabkan penumpang lain mengambil tindakan sendiri.
Selepas itu, seorang penumpang yang duduk di kerusi 41C, mula menampar pengembara tersebut yang tidak bersedia untuk menegakkan tempat duduknya di dalam pesawat berkenaan.
Seperti yang ditunjukkan oleh video itu, adegan memukul dan menampar kemudian menjadi-jadi sambil seorang pramugari cuba untuk meleraikan dan meredakan keadaan.
Selepas video itu menjadi tular, Biro Keselamatan Penerbangan Awam menuntut laporan terperinci pergaduhan itu daripada pihak berkuasa yang berkaitan.
“Kami telah mengambil maklum tentang video tular itu yang menunjukkan pergaduhan antara penumpang dalam penerbangan Thai Airways ke Kolkata,” kata Ketua Pengarah Biro Keselamatan Penerbangan Awam India, Zulfiquar Hasan.

Video tular itu mendapat jutaan tontonan di internet dan turut mendedahkan isu penumpang yang tidak dapat dikawal dan keselamatan kru-kru di dalam kapal terbang. – Agensi


Bank Rakyat lanjut tawaran keuntungan 2.15 peratus
Oleh MARLIA ZAKARIA

30 Disember 2022, 5:35 pm
PETALING JAYA – Bank Rakyat melanjutkan tempoh tawaran kadar keuntungan serendah 2.15 peratus setahun menerusi produk Pembiayaan Peribadi-i sehingga 31 Januari 2023.
Bank Rakyat dalam satu kenyataan berkata, langkah ini diambil ekoran sambutan menggalakkan daripada orang ramai berikutan kadar promosi yang jauh lebih rendah berbanding pasaran semasa.
Tawaran yang bermula sejak 1 Disember lalu, terbuka kepada pelanggan yang melanggan akaun baharu Pembiayaan Peribadi-i Bank Rakyat tanpa syarat minimum jumlah pembiayaan.
Orang ramai serta pelanggan sedia ada turut berpeluang untuk memenangi hadiah lumayan berjumlah lebih RM370,000 berupa dua buah kereta Honda HRV, dua buah motosikal Yamaha LC dan 10 unit telefon pintar iPhone 14.
“Bank Rakyat berharap dapat membantu mengurangkan komitmen ansuran bulanan pelanggan, sekali gus meningkatkan aliran tunai peribadi serta kapasiti perbelanjaan dan simpanan mereka.
“Pada masa sama, kakitangan kerajaan dan syarikat berkaitan kerajaan (GLC) yang layak turut berpeluang menikmati promosi Kad Kredit-i dengan keuntungan antara yang terendah di pasaran iaitu 8 peratus setahun bergantung kepada baki belum jelas bulanan pelanggan,” katanya.

Antara ciri-ciri utama Kad Kredit-i yang ditawarkan antaranya tiada yuran tahunan, tiada kadar tambahan bagi transaksi luar negara yang melibatkan pertukaran wang asing dan perlindungan takaful secara percuma atas jumlah baki belum jelas.
Pelanggan boleh mendapatkan maklumat lanjut berkenaan promosi yang ditawarkan dengan mengunjungi cawangan Bank Rakyat berhampiran atau layari laman sesawang rasmi Bank Rakyat di www.bankrakyat.com.my, hubungi Pusat Panggilan di talian 1300 80 5454 dan ikuti media sosial rasmi @mybankrakyat. – KOSMO! ONLINE


Mahkamah: Kenyataan akhbar berdasarkan fakta – Badan Peguam
Oleh NORLIZAH ABAS

30 Disember 2022, 6:35 pm
KUALA LUMPUR – Badan Peguam Malaysia menegaskan, kenyataan akhbar berhubung pengendalikan rayuan akhir Datuk Seri Najib Razak berkaitan kes dana SRC International Sdn Bhd., diterbitkan berlandaskan fakta yang benar dan ungkapan berpatutan melibatkan kepentingan awam.
Badan itu dan Presidennya, Karen Cheah Yee Lynn berpendirian, kata-kata dalam kenyataan akhbar tersebut menyentuh subjek rayuan yang berkaitan isu-isu pentadbiran keadilan dan tahap profesion undang-undang di negara ini.
Kedua-dua defendan menyatakan, sekiranya kata – kata yang diadu dalam kenyataan akhbar tersebut mempunyai makna fitnah (yang mana adalah dinafikan), ia telah diterbitkan dalam keadaan perlindungan bersyarat.
Badan Peguam Malaysia dan Presidennya menyatakan demikian dalam pembelaan yang difailkan pada 7 November lalu berhubung saman yang dikemukakan oleh tiga peguam berkaitan pengendalikan rayuan akhir Najib di Mahkamah Persekutuan.
Defendan-defendan turut mengemukakan permohonan untuk membatalkan pernyataan tuntutan yang difailkan pada 30 September lalu.
Mereka ialah Datuk Mohd. Zaid Ibrahim, Liew Teck Huat dan Rueben Mathiavaranam menyaman kedua-dua defendan berhubung kenyataan memfitnah yang mendakwa mereka menyalah guna dan mencemarkan sistem keadilan ketika mengendalikan rayuan akhir bekas Perdana Menteri.-KOSMO! ONLINE


Anak tak menangis tengok kadbod gambar ibu
Oleh FLORINA DERIS

30 Disember 2022, 6:50 pm
PETALING JAYA – Seorang ayah di negara Jepun tekad mencetak kadbod yang menyerupai isterinya demi memastikan anak mereka tidak menangis sewaktu berjauhan daripada ibunya.
Situasi itu dikongsi seorang pengguna Twitter, @Iskandar Ariffin yang memuat naik gambar menunjukkan seorang kanak-kanak seakan-akan berada di bawah pengawasan ‘ibunya’ yang sebenarnya merupakan gambar yang ditampal di kadbod.
“Idea yang bijak. Jika hendak pergi kemana-mana pun, tidak perlu risau kerana ada orang yang akan menjaga rumah,” ciap seorang netizen, @puterasyah272.
“Ini adalah salah satu cara yang efektif untuk memenuhi keperluan bayi yang tidak boleh berjauhan daripada ibunya,” tulis seorang netizen lain, @aqilahdua.
“Ayah dia sangat bijak mencari cara kreatif untuk memastikan anaknya tidak menangis,” ciap pengguna lain, @saizur4.
Dalam pada itu, terdapat juga netizen berpendapat kadbod yang menyerupai manusia itu sebagai sesuatu yang menyeramkan.

“Tiba-tiba tengah malam nanti, kadbod itu bergerak sendiri. Risau,” kata seorang pengguna, @OhAyie77.
“Benda sebegini, masa siang saja seronok. Apabila tiba waktu malam, berdiri juga bulu roma,’ ciap pengguna lain, @MuhdSabil22.
Seorang pengguna lain,@afarefabadi berkata, dia juga pernah menggunakan cara sama sewaktu adiknya masih bayi dan ia berkesan.
“Tiap kali adik menangis dan enggan berhenti walau sudah dipujuk, saya juga meletakkan gambar emak di telefon dan tunjuk kepadanya,” ujarnya.
Hantaran tersebut telah meraih sebanyak 1,502 ciap semula, 4,692 tanda suka dan 268,000 jumlah tontonan setakat ini. – KOSMO! ONLINE


Pelancong China perlu saringan demam – KKM
Oleh Mohd Kamarul Hasifi Kamarudin dan Kosmo

30 Disember 2022, 6:50 pm
Pelancong China perlu saringan demam – KKM | 15 MINIT MMTV 30 Disember 2022


Profesor dipecat papar ‘gambar’ Nabi Muhammad dalam kelas
Oleh KOSMO!

30 Disember 2022, 7:30 pm
WASHINGTON – Seorang profesor seni liberal di negeri Minnesota, Amerika Syarikat (AS) dipecat selepas pelajar-pelajar Muslim mengadu beliau telah memaparkan gambaran Nabi Muhammad semasa kelas seni Islam, lapor saluran televisyen Fox News.
Profesor Universiti Hamline di St. Paul itu mencetuskan kemarahan ahli Persatuan Pelajar Islam pada Oktober lalu kerana memaparkan lukisan yang kononnya menggambarkan Nabi Muhammad dari tahun 1300-an hingga 1500-an, demikian menurut laman berita Hamline Oracle.
Presiden Persatuan Pelajar Islam, Aram Wedatalla memberitahu pentadbir universiti mengenai kejadian itu sehari selepas ia berlaku.
“Saya seperti, ini tidak benar. Sebagai seorang Muslim dan lelaki berkulit hitam, saya rasa tidak tergolong dan tidak dihargai sebagai ahli dalam sesebuah komuniti apabila mereka tidak menunjukkan penghormatan sama yang telah saya berikan,” kata Wedatalla.
Naib presiden bersekutu kecemerlangan inklusif Universiti Hamline, David Everett telah menghantar e-mel kepada pelajar dan menggambarkan kejadian itu sebagai ‘tidak bertimbang rasa, tidak menghormati dan Islamofobia’.
Beliau juga berkata bahawa profesor terbabit telah dipecat.

“Sebagai solusi kepada kejadian ini, telah diputuskan sebaik-baiknya bahawa ahli fakulti ini (profesor) bukan lagi sebahagian daripada komuniti Hamline,” tulis Everett.
Pentadbir universiti akhirnya menentukan bahawa perbuatan profesor itu adalah ‘tindakan yang tidak bertoleransi’. – Agensi


Maybank siasat dakwaan kebocoran data pelanggan
Oleh NUR HUDA MUSA

30 Disember 2022, 7:01 pm
PETALING JAYA – Malayan Banking Bhd. (Maybank) sedang menyiasat dakwaan berlaku kebocoran data membabitkan pelanggannya seperti yang tular di media sosial baru-baru ini.
Maybank dalam hantaran di Twitter berkata, pihaknya memandang serius dakwaan itu dan sedang mengenal pasti sama ada perkara itu benar ataupun tidak.
Katanya, setakat ini pihaknya tidak mengalami sebarang pelanggaran data.
“Kami menerapkan keselamatan siber dan langkah-langkah perlindungan data yang kukuh untuk melindungi keselamatan, privasi dan integriti data serta sistemnya,” ciapnya di sini hari ini.
Dalam pada itu, Telekom Malaysia Berhad (TM) mendapati seramai 250,248 pelanggan Unifi Mobile terdiri daripada pelanggan individu dan juga perusahaan kecil dan sederhana terjejas dalam kebocoran data.
Jelasnya dalam satu kenyataan hari ini, data yang dibocorkan hanya melibatkan nama pelanggan, nombor telefon dan e-mel.

“Kami telah memaklumkan pelanggan yang terjejas, manakala bagi sesiapa yang tidak menerima sebarang notis, mereka tidak terkesan dengan perkara ini.
“Kebocoran data itu telah dibendung dan pihak kami telah mengambil langkah untuk meminimumkan potensi impak kepada 250,248 pelanggan-pelanggan tersebut.
“Perkara ini juga telah dilaporkan kepada pihak berkuasa yang berkaitan iaitu Pusat Penyelarasan Siber Negara, Jabatan Privasi dan Perlindungan Data serta SKMM,” katanya.
Terdahulu, Menteri Komunikasi dan Digital, Fahmi Fadzil mengarahkan Jabatan Perlindungan Data Peribadi (JPDP) dan CyberSecurity Malaysia (CSM) menyiasat satu dakwaan berlaku kebocoran data melibatkan kira-kira 13 juta rakyat Malaysia.
Difahamkan, data-data tersebut merupakan milik pengguna syarikat swasta dan agensi milik kerajaan. – KOSMO! ONLINE


Polis masih tunggu laporan forensik kandungan bahan letupan
Oleh MOHD YUNUS YAKKUB

30 Disember 2022, 6:06 pm
SHAH ALAM – Polis Selangor masih menunggu laporan forensik berhubung kandungan bahan letupan yang menyebabkan seorang tukang masak maut dalam kejadian berhampiran sebuah restoran di Jalan Pandan Indah 12/1, Pandan Indah, dekat sini, malam tadi.
Pemangku Ketua Polis Selangor, Datuk S. Sasikala Devi berkata, setakat ini siasatan masih dijalankan dari semua aspek berhubung kes tersebut.
“Itu tidak pasti lagi daripada kita masih menjalankan siasatan.
“Berhubung kandungan letupan, belum dapat apa-apa lagi dan masih menunggu laporan forensik,” katanya selepas majlis serah terima tugas  Ketua Polis Selangor di Ibu Pejabat Polis Kontinjen Selangor itu disaksikan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali.
Pada majlis tersebut Sasikala Devi dilantik sebagai pemangku Ketua Polis Selangor berkuat kuasa hari ini.
Beliau mengambil alih tugas berkenaan daripada Datuk Arjunaidi Mohamed yang akan bersara wajib mulai 2 Januari depan.

Mengulas lanjut, beliau berkata, pihaknya juga masih mengesan suspek yang terlibat dalam kejadian itu.
Ketika ditanya sama ada bahan letupan itu adalah buatan sendiri seperti tular di media sosial, Sasikala menegaskan perkara itu juga masih dalam siasatan polis.
Terdahulu tular media sosial berhubung bahan letupan yang dikaitkan dengan teknik atau kaedah klasik pembunuhan jarak jauh yang biasanya menggunakan ‘pressure plate’.
Kosmo! Online terdahulu melaporkan seorang tukang masak meninggal dunia akibat parah di bahagian badan dan tangan selepas memegang bungkusan yang ditinggalkan di atas bonet sebuah kereta yang meletup berhampiran sebuah restoran di Pandan Indah, malam tadi. -KOSMO! ONLINE


PM hadir Program Munajat Ambang Tahun Baharu 2023 esok
Oleh MOHD. HUSNI MOHD. NOOR

30 Disember 2022, 5:31 pm
PUTRAJAYA – Jabatan Kemajuan Islam Malaysia (Jakim) akan menganjurkan Program Munajat Ambang Tahun Baharu 2023 bertempat di Masjid Putra, di sini esok.
Ketua Pengarahnya, Datuk Hakimah Mohd Yusoff berkata, program itu diperkenalkan susulan keputusan kerajaan membatalkan acara sambutan ambang tahun baharu 2023.
Beliau berkata, ia juga dilaksanakan bagi menghormati keadaan beberapa negeri yang dilanda musibah banjir baru-baru ini.
“Program yang akan bermula jam 6.30 petang esok akan turut dihadiri Perdana Menteri, Datuk Seri Anwar Ibrahim serta barisan Jemaah Menteri beragama Islam.
“Pada program sama, Perdana Menteri akan menyampaikan amanat khas sempena tahun baharu 2023 yang turut disiarkan secara langsung menerusi RTM,” katanya menerusi kenyataan akhbar hari ini.
Katanya, Jakim turut menjemput seluruh kaum muslimin dan muslimat untuk hadir beramai-ramai bermunajat dan mendoakan kesejahteraan dan keselamatan negara serta seluruh lapisan masyarakat agar sentiasa dirahmati Allah SWT.-KOSMO! ONLINE


Polis Thai tawar wang tunai untuk video kesalahan lalu lintas ‘terbaik’
Oleh KOSMO!

30 Disember 2022, 6:54 pm
BANGKOK – Polis Thailand mengambil pendekatan alternatif untuk kempen keselamatan jalan raya tahunan mereka dengan menawarkan hadiah wang tunai 10,000 baht (RM1,276) untuk video perlanggaran lalu lintas terbaik atau paling teruk, lapor portal berita The Guardian semalam.
Kira-kira 22,000 orang mati dalam kemalangan jalan raya di Thailand pada setiap tahun sekali gus antara kadar kematian terburuk di dunia.
Pada minggu pertama tahun baharu yang dikenali sebagai tujuh hari berbahaya oleh penduduk tempatan, merekodkan lonjakan terbesar kesalahan lalu lintas apabila ramai orang ramai memandu laju di seluruh negara.
Seramai 333 orang maut dan 2,672 lagi cedera antara 29 Disember dan 4 Januari tahun lalu dan pada 2022, sejumlah 14,501 orang telah meninggal dunia selain 917,144 mangsa cedera di jalan raya.
Melancarkan kempen keselamatan itu, Ketua Polis Thailand, Damrongsak Kittiprapas memberitahu pemberita bahawa kira-kira 7.3 juta kenderaan dijangka bergerak di jalan raya sepanjang tempoh tahun baharu.
Kempen itu bertujuan meningkatkan kesedaran tentang keselamatan jalan raya dan mengurangkan jumlah kemalangan tetapi beberapa respons mengkritiknya kerana menggalakkan orang ramai melakukan aksi atau merakamkan filem semasa memandu.

“Daripada yang saya baca, ia boleh menjadi bentuk kempen keselamatan jalan raya yang berisiko tinggi jika tingkah laku lalu lintas buruk atau tidak selamat diberikan masa siaran (dipertontonkan) atau jika ia menggalakkan pasangan pemandu mengatur dengan membuat pelanggaran untuk dirakamkan,” kata Phillip Jordan iaitu seorang jurutera keselamatan jalan raya antarabangsa dari Australia.
“Hanya di Thailand akan ada pertandingan sebegitu dan polis sebagai hakim,” tulis seorang pengguna Twitter manakala di Facebook pula ada yang menganggapnya sebagai idea otak kelinci (haiwan seperti arnab).
Bagaimanapun, Mark Ritchie iaitu Pengarah Eksekutif Institut Kajian Pembangunan Lestari Antarabangsa Thailand, berkata beliau dapat melihat inisiatif itu menjadi popular. – Agensi


‘Jaga’ jadi sindiket edar heroin diberkas
Oleh ISWAN SHAFIQ ISA

30 Disember 2022, 6:46 pm
SEBERANG PERAI – Lapan lelaki termasuk tiga pengawal keselamatan diberkas dalam beberapa serbuan berasingan selepas disyaki terlibat dengan sindiket pengedaran dadah jenis heroin di negeri ini, Selasa lalu.
Ketua Polis Daerah Seberang Perai Selatan, Superintenden Lee Chong Chern berkata, tiga suspek iaitu pengawal keselamatan tersebut ditangkap dalam serbuan pertama yang dilakukan kira-kira pukul 10.30 malam di Batu Kawan.
Menurutnya, hasil soal siasat ke atas ketiga-tiga suspek terbabit kemudiannya membawa kepada penemuan lima bungkusan dadah jenis heroin seberat 2,305 gram dengan nilai RM25,000 yang disorokkan di tepi pagar sebuah kilang.
“Susulan serbuan dan tangkapan yang dilakukan, polis berjaya menyerbu dua lagi lokasi iaitu di Bukit Tambun kira-kira pukul 2.20 pagi, Rabu lalu dan Kubang Semang di Seberang Perai Tengah sejam kemudian.
“Dua lelaki tempatan yang dipercayai ahli sindiket turut ditahan di kedua-dua lokasi itu secara berasingan untuk membantu siasatan, namun tiada sebarang rampasan dibuat ketika itu,” katanya dalam satu sidang akhbar di ibu pejabat polis daerah (IPD) Seberang Perai Selatan, hari ini.
Chong Chern berkata, serbuan berikutnya dilakukan kira-kira pukul 9 malam di Persiaran Gurney, George Town Rabu lalu dan menahan tiga lagi suspek dan merampas dua bungkusan dadah jenis heroin seberat 910 gram bernilai RM10,000 turut dirampas.

“Ketika ditahan, kesemua lapan suspek yang berusia dalam lingkungan 19 hingga 50 tahun didapati positif dadah dan tujuh daripada mereka juga mempunyai rekod lampau berkaitan jenayah.
“Risikan mendapati, sindiket pengedaran dadah ini dipercayai telah bergiat aktif sejak pertengahan tahun ini dan jumlah keseluruhan dadah yang dirampas juga boleh digunakan oleh seramai 16,075 penagih atau 16,075 kali penggunaan,” katanya.-KOSMO! ONLINE


Hujan berterusan di Sarawak sehingga esok
Oleh NUR HUDA MUSA

30 Disember 2022, 3:50 pm
PETALING JAYA – Jabatan Meteorologi Malaysia (MetMalaysia) meramalkan penumpuan angin dijangka berlaku di persisiran utara dan tengah Sarawak sehingga esok.
Ketua Pengarah MetMalaysia, Muhammad Helmi Abdullah berkata, keadaan itu berpotensi menyebabkan hujan berterusan di kawasan berkenaan.
Katanya, angin kencang timur laut juga telah memasuki rantau negara dan berpotensi membawa angin kencang dan laut bergelora di perairan Laut China Selatan.
“Sehubungan dengan itu, amaran hujan berterusan melibatkan negeri Sarawak berkuat kuasa sehingga 31 Disember manakala amaran angin kencang dan laut bergelora di perairan Laut China Selatan berkuat kuasa sehingga 5 Januari 2023.
“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya di sini hari ini.
Sementara itu, MetMalaysia turut mengeluarkan amaran ribut petir melibatkan beberapa daerah di Sabah pada petang ini.

“Ribut petir, hujan lebat dan angin kencang dijangka berlaku di Sabah melibatkan daerah Tawau (Lahad Datu) dan Sandakan (Kinabatangan) sehingga 5.00 petang ini.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Perkelahan bertukar tragedi, 2 pelajar UniKL lemas
Oleh TUAN NURHIDAYAH TUAN AB.GHANI

30 Disember 2022, 3:58 pm
HULU SELANGOR – Perkelahan tujuh penuntut Universiti Kuala Lumpur (UniKL) di Sungai Chiling, Peretak Kuala Kubu Bharu, di sini, tengah hari tadi, bertukar tragedi apabila dua daripada mereka ditemui mati lemas.
Pengarah Jabatan Bomba dan Penyelamat (JBPM) Selangor, Datuk Norazam Khamis berkata, seramai lima kekuatan anggota dari Balai Bomba dan Penyelamat (BBP) Kuala Kubu Bharu telah bergegas ke lokasi dan tiba kira-kira pukul 12.21 tengah hari tadi selepas menerima panggilan kecemasan daripada orang ramai.
“Mangsa pertama dibawa naik oleh rakan-rakan mangsa dalam keadaan tidak sedarkan diri sebelum anggota bomba bertindak memberikan bantuan pernafasan sebelum disahkan meninggal dunia.
“Mangsa kedua pula berjaya ditemukan oleh anggota yang melakukan pencarian di sekitar kawasan berkenaan pada pukul 12.45 tengah hari.
“Mayat kedua-kedua mangsa diserahkan kepada pihak polis dan telah dibawa ke Hospital Kuala Kubu Bharu,” katanya dalam kenyataan hari ini. -KOSMO! ONLINE.


Lelaki maut pijak bumbung reput setinggi lebih 7 meter
Oleh ISKANDAR SHAH MOHAMED

30 Disember 2022, 4:35 pm
KLANG – Seorang pekerja sub kontraktor maut terjatuh pada ketinggian lebih tujuh meter selepas terpijak bumbung yang reput ketika kerja membaikinya di sebuah kilang pembuatan paip seramik di daerah ini, Ahad lalu.
Kejadian kira-kira pukul 8.40 pagi itu mengakibatkan lelaki warga Indonesia berusia 34 tahun berkenaan terjatuh dan meninggal dunia di tempat kejadian.
Jabatan Keselamatan dan Kesihatan Pekerjaan (JKKP) Selangor berkata, siasatan pihaknya mendapati mangsa merupakan pekerja sub kontraktor yang dilantik bagi kerja membaiki bumbung di kilang tersebut.
Katanya, mangsa yang tanpa penyeliaan terpijak bumbung lutsinar yang reput lalu terjatuh setinggi kira-kira 7.09 meter.
“Kepala lelaki itu kemudian terhantuk pada sebuah mesin dan mengalami kecederaan teruk di kepala.
“Mangsa disahkan meninggal dunia di lokasi itu oleh pegawai perubatan klinik berdekatan,” katanya dalam kenyataan hari ini.

Menurutnya, notis larangan dikeluarkan serta-merta berkaitan aktiviti kerja pembaikan dan penukaran bumbung kepada kilang berkenaan selain arahan Larangan Kacau Ganggu lokasi kejadian.
Tambah JKKP, siasatan lanjut akan dijalankan bagi mengenal pasti punca kemalangan dan pihak yang bertanggungjawab atas kemalangan tersebut.
“Kemalangan itu boleh dielak jika majikan melaksanakan penaksiran komprehensif mengikut Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC).
“Tindakan ke atas pihak berkaitan akan diambil jika wujud pelanggaran mengikut Akta Keselamatan dan Kesihatan Pekerjaan 1994,” jelasnya.  – KOSMO! ONLINE


Ahli perniagaan parah dipukul penyamun dirawat di ICU
Oleh SAFINA RAMLI

30 Disember 2022, 3:57 pm
GEORGE TOWN – Seorang ahli perniagaan dilaporkan masih tidak sedarkan diri di Unit Rawatan Rapi (ICU) Hospital Pulau Pinang (HPP) di sini selepas mengalami cedera parah pada muka dan mata akibat dipukul dalam kejadian samun di sebuah kedai penapis air, di Jelutong, 24 Disember lalu.
Dalam kejadian kira-kira pukul 4 petang itu, mangsa wanita berumur 50-an itu dikatakan berada seorang diri di premis berkenaan sebelum didatangi suspek lelaki yang juga berusia dalam lingkungan 50-an.
Difahamkan, suspek bertindak memukul mangsa dengan menggunakan objek tumpul di bahagian muka menyebabkan dia mengalami kecederaan parah.
Pemangku Ketua Polis Daerah Timur Laut, V. Saravanan berkata, kejadian itu menyebabkan mangsa mengalami kerugian RM2,000 dan sehingga kini pihak polis belum mengambil keterangan daripada wanita itu kerana masih menerima rawatan di ICU.
“Mangsa telah didatangi suspek di kedainya itu ketika suaminya tiada di situ. Suspek pada mulanya memberitahu yang dia mahu bertemu dengan suami suspek.
“Setelah dimaklumkan mengenai ketiadaan suaminya di kedai, suspek kemudiannya bertindak memukul dan menyamun mangsa sehingga cedera parah pada bahagian muka,” katanya di Ibu Pejabat Polis Daerah (IPD) Timur Laut, di sini hari ini.

Menurut Saravanan, susulan kejadian itu, seorang lelaki berusia 50-an ditahan pada 25 Disember lalu kerana disyaki menyamun dan mendatangkan kecederaan kepada mangsa.
“Pada masa ini, pihak polis masih menjalankan siasatan lanjut berhubung kes tersebut dan suspek kini direman sehingga 4 Januari depan mengikut Seksyen 394 Kanun Keseksaan kerana melakukan samun sehingga menyebabkan kecederaan,” jelasnya.
Tambah beliau, siasatan polis di tempat kejadian mendapati premis berkenaan tidak mempunyai sistem televisyen litar tertutup (CCTV) dan memohon agar saksi kejadian tampil menyalurkan maklumat. – KOSMO! ONLINE


Energi ‘beracun’ The Changcuters, Kugiran Masdo
Oleh NUR EMIRA SAIZALI

30 Disember 2022, 4:17 pm
KUALA LUMPUR – Kumpulan muzik Kugiran Masdo menzahirkan rasa teruja apabila impian mereka untuk sepentas bersama pemuzik Indonesia, The Changcuters akhirnya tertunai pada konsert yang berlangsung di Zepp Kuala Lumpur (KL) di sini malam tadi.
Kugiran Masdo yang dibarisi Ali Sariah iaitu vokalis, Putu Ceri, Asmawi dan Azham itu menyifatkan kelestarian konsert tersebut sebagai satu platform penyatuan dua genre muzik dan negara berbeza dalam satu acara.
“Mimpi kami untuk bersama mereka menghiburkan anda di atas satu pentas akhirnya tertunai.
“Terima kasih atas semangat luar biasa yang anda berikan kepada kami malam ini (semalam),” kata pemilik nama penuh Aliff Fahmi Bahtiar berkenaan.
ALI yang merupakan vokalis Kugiran Masdo menyampaikan lagu-lagu popular mereka seperti Dinda dan Bunga. Foto oleh AFIQ RAZALI
Biarpun mengentengahkan genre berbeza iaitu pop yeh yeh dan rock ‘n’ roll, Masdo dan The Changcuters berjaya ‘meracun’ lebih 2,000 jiwa penonton malam tadi.
Mempersembahkan sebanyak 13 buah lagu dalam konsert yang berdurasi lebih dua jam, persembahan dua kumpulan tersebut cemerlang sebagai penutup acara 2022.

Sementara itu, vokalis The Changcuters, Mohammad Tria Ramadhani atau Tria terharu dengan sambutan hebat yang diberikan oleh peminat mereka di sini.
“Persembahan malam ini mengubati kerinduan kami selepas hampir enam tahun tidak menjejak kaki ke Malaysia.
“Sokongan luar biasa daripada anda membuat kami akan terus berkarya dan menghasilkan lagu hebat buat semua. Terima kasih Masdo dan pihak penganjur atas kesempatan hebat ini,” katanya yang masih kekal lincah di atas pentas pada usia 40 tahun.
PERSEMBAHAN energetik Tria memukau lebih 2,000 penonton yang hadir. Foto oleh AFIQ RAZALI
Selain Tria, kumpulan yang ditubuhkan di Bandung itu turut dianggotai oleh Qibil selaku gitaris, Dipa (basis), Erick (pemain dram) dan Alda (gitaris).
Menerusi acara sama, dua kumpulan tersebut mendendangkan lagu popular masing-masing iaitu Dinda, Bunga, I Love You Bibeh dan Gila-Gilaan.
Mereka juga membuat kejutan dengan berduet lagu popular masing-masing iaitu Janji Manis dan Racun Dunia.- KOSMO! ONLINE


Hael Husaini batal konsert sebab masalah kesihatan
Oleh HANISAH SELAMAT

30 Disember 2022, 4:24 pm
PETALING JAYA – Faktor kesihatan Hael Husaini menjadi punca Rocketfuel Entertainment membatalkan Konsert Hael Husaini Live in KL yang sepatutnya berlangsung pada 19 Februari 2023.
Menerusi kenyataan media, pihak pengurusan penyanyi itu terpaksa mengambil keputusan sedemikian walaupun segala persiapan sudah hampir disempurnakan.
“Pihak Rocketfuel Entertainment menzahirkan rasa dukacita atas pembatalan konsert ini kerana segala persiapan sudah pun menghampiri 70 peratus.
“Pelbagai aksi menarik telah direncanakan dengan lebih kurang 30 buah lagu yang bakal dipersembahkan nanti.
“Kebelakangan ini, kesihatan Hael tidak berapa baik disebabkan jadual kerja yang terlalu padat namun dia masih giat dengan persiapan konsert sehingga tahap kesihatannya merosot.
“Setelah berbincang dengan doktor, dia dinasihatkan untuk berehat dan tidak melakukan sebarang aktiviti seni buat sementara waktu.
“Hanya terima kasih yang dapat kami sampaikan kepada semua pihak kerana dapat menerima pembatalan konsert ini biarpun dengan hati yang berat,” kata wakil syarikat.

Menerusi kenyataan sama, Rocketfuel Entertainment turut menzahirkan maaf atas sebarang kesulitan, selain berharap semua pihak menerima berita pembatalan konsert ini dengan hati terbuka.
Pihak penganjur juga menyatakan pembeli tiket boleh mendapatkan wang mereka kembali dengan menghubungi talian Ubertickets WhatsApp Hotline 019-5881810.
“Kami faham perasaan gusar yang dirasai peminat dan pihak kami memberi jaminan bahawa setiap pembeli akan diberikan pulangan penuh.
“Sebagai maklumat tambahan, segala pengembalian wang boleh dilakukan menerusi laman web yang tertera dalam kenyataan media ini,” kata wakilnya lagi.
Sebelum ini Konsert Hael Husaini Live In Kuala Lumpur sepatutnya berlangsung pada 4 Disember 2022, sebelum ditunda ke 19 Februari depan atas isu sama. – KOSMO! ONLINE


Jururawat rugi RM198,000, duit pinjaman peribadi lesap
Oleh ABDUL RASHID ABDUL RAHMAN

30 Disember 2022, 4:42 pm
KUANTAN – Seorang jururawat berputih mata apabila duit pinjaman peribadi sebanyak RM198,000 yang baru dibuatnya lesap selepas dia terperdaya dengan helah sindiket Macau Scam di sini baru-baru ini.
Ketua Polis Pahang, Datuk Seri Ramli Mohamed Yoosuf berkata, kejadian bermula pada 13 Disember lalu apabila mangsa yang berumur 36 tahun menerima panggilan telefon daripada suspek yang menyamar sebagai wakil sebuah syarikat penghantaran barang.
Katanya, panggilan tersebut kemudiannya didakwa disambungkan pula kepada pegawai polis yang menyatakan kononnya mangsa terlibat dalam sindiket senjata api dan pengedaran dadah.
“Mangsa telah diminta membuat pinjaman peribadi oleh suspek dan diberikan satu pautan untuk mengisi maklumat mangsa.
“Setelah pinjaman peribadi diluluskan oleh pihak bank daripada tempoh permohonan lebih kurang dua minggu, wang tersebut telah dipindahkan ke akaun suspek tanpa disedari mangsa,” katanya di sini hari ini.
Menurut Ramli, kes disiasat mengikut Seksyen 420 Kanun Keseksaan dan siasatan giat dilakukan.

Dalam pada itu pihak polis menasihati orang ramai supaya jangan mendedahkan butir perbankan kepada pihak ketiga atau pun di dalam sebarang aplikasi daripada pautan yang mencurigakan.
“Jangan takut atau cemas apabila dihubungi atau didakwa terlibat dengan apa-apa jenayah oleh panggilan telefon yang mendakwa sebagai pihak berkuasa.
“Adalah diingatkan bahawa pihak penguat kuasa tidak menjalankan apa-apa siasatan melalui panggilan telefon,” ujarnya. – KOSMO! ONLINE


Kerajaan beri perhatian usaha kurangkan risiko banjir
Oleh MOHAMAD FAIZAL HASHIM

30 Disember 2022, 4:06 pm
JOHOR BAHRU – Kerajaan Persekutuan akan memberi tumpuan kepada usaha mengurangkan risiko banjir dan banjir kilat di Johor bagi menjaga kesejahteraan rakyat di kawasan berisiko banjir.
Timbalan Menteri Pembangunan Kerajaan Tempatan, Akmal Nasrullah Mohd. Nasir berkata, perkara itu dimaklumkan kepada Perdana Menteri, Datuk Seri Anwar Ibrahim dalam lawatan rasminya ke negeri ini hari ini.
Akmal Nasrullah yang juga Ahli Parlimen Johor Bahru berkata, situasi banjir di daerah Segamat dan Johor Bahru antara isu yang mendapat perhatian kerajaan untuk ditangani segera.
Katanya, perkara itu dibuktikan menerusi kerja-kerja penambahbaikan dan menaik taraf yang dibuat di kedua-dua kawasan terbabit.
“Saya sempat mengangkat permasalahan berkaitan masalah banjir di Johor kepada Perdana Menteri tadi dan sememangnya komitmen kerajaan Persekutuan menyelesaikan isu mendesak ini.
“Kementerian juga akan cuba angkat isu penyelesaian banjir bukan sahaja di Johor, malah di lokasi lain yang mendesak supaya ia dapat diberi keutamaan sekali gus dimasukkan dalam Belanjawan 2023 yang akan dibentang pada Februari nanti,” katanya.

Beliau berkata demikian ketika ditemui pemberita selepas menunaikan solat Jumaat di Masjid Jamek Kampung Melayu Majidee, di sini hari ini.
Kehadiran Anwar yang turut solat Jumaat di masjid yang sama menerima sambutan meriah apabila ribuan jemaah menunggu untuk bersalaman dan mengambil gambar bersamanya.
Sementara itu, Akmal Nasrullah berkata, pihaknya juga akan meneliti permasalahan isu banjir dengan lebih teliti termasuk membabitkan projek tebatan banjir di kawasan pihak berkuasa tempatan (PBT).
“Untuk projek tebatan banjir di PBT yang dipersetujui sebelum pilihan raya, projek yang sesuai akan diteruskan manakala ada projek yang memerlukan penelitian lanjut.
“Jika projek tebatan banjir di PBT itu amat mendesak dan perlu dimasukkan ke dalam Belanjawan 2023, saya yakin kerajaan negeri akan mencadangkan ia kepada kerajaan Pusat. Isu mendesak seperti banjir wajar diberi pertimbangan khas,” katanya. – KOSMO! ONLINE


Bilik sewa besar kabinet harga RM290 sebulan
Oleh KOSMO!

30 Disember 2022, 4:39 pm
PETALING JAYA- Kecoh di media sosial apabila seorang pemilik mengiklankan sebuah bilik yang hanya sebesar kabinet namun harganya bermula dari RM290 sebulan.
Gambar yang dimuat naik oleh @Pelabur_Bijak dalam satu ciapan menunjukkan bilik itu hanya boleh memuatkan satu tilam, dan penyewa terpaksa merangkak jika mahu keluar.
Difahamkan, bilik yang kelihatan seperti kabinet itu juga dikongsi secara beramai-ramai namun dalam ruang yang berbeza.
“Janganlah layan agenda cuba untuk bawa budaya bilik kecil Hong Kong di sini. Cari lah tiga hingga empat orang yang nak sewa satu unit flat terus. Sekurang-kurangnya tidak perlu merangkak keluar bilik,” ciapnya.
Sehingga kini, ciapan tersebut telah mendapat 2,691 perkongsian dan 2,971 tanda suka.
Susulan ciapan itu, rata-rata pengguna juga menyatakan ketidakpuashatian terhadap keadaan bilik yang sangat kecil dimana ia tidak selari dengan harga dikenakan oleh pemilik.

Kata mereka, premis seperti ini kebiasaannya ditawarkan buat penyewa yang ingin menetap secara harian dan bukannya bulanan.
“Tidak berperikemanusiaan. Menteri perlu pantau dan buat undang-undang khas untuk sewaan. Kecil sangat bilik ini untuk buat sewa,” komen seorang netizen.
“Lepas ke bilik macam ini dengan Jabatan Bomba? Bahaya ini kalau ada kebakaran,” komen netizen yang lain pula.
Ada juga pengguna yang pernah menetap di premis seperti itu di sekitar Damansara, gara-gara kerana ingin mendapatkan sewa yang murah.
“Saya pernah menyewa disini, sebab ingin cari bilik sewa murah. Tidak sangka ramai menyewa juga, campur lelaki dan perempuan. Saya doakan mereka murah rezeki supaya dapat keluar dan duduk di tempat yang selesa,” ciap seorang pengguna. – KOSMO! ONLINE


Guru rugi RM95,100 terperdaya kerja sambilan
Oleh ABDUL RASHID ABDUL RAHMAN

30 Disember 2022, 3:49 pm
PEKAN – Hasrat seorang guru untuk menambah pendapatan dengan melakukan kerja sambilan berakhir dengan kerugian sebanyak RM95,100 selepas mangsa terperdaya dengan sindiket penipuan tawaran kerja melalui aplikasi Telegram.
Ketua Polis Daerah Pekan, Superintendan Mohd. Zaidi Mat Zin berkata, kejadian bermula pada 22 Disember lalu selepas mangsa yang berumur 35 tahun menerima pesanan ringkas melalui WhatsApp menawarkan kerja sampingan dengan menyertai pautan di Telegram.
“Mangsa menyertai kumpulan Telegram itu pada 23 Disember lalu dan telah mendapat keuntungan semula selepas membuat pelaburan buat pertama kali.
“Seterusnya mangsa telah membuat beberapa tugasan dan transaksi daripada tarikh 23 Disember hingga 28 Disember lalu di beberapa akaun berbeza dengan tujuan mendapatkan keuntungan seterusnya,” katanya di sini hari ini.
Menurut Mohd. Zaidi, mangsa berasa tertipu apabila masih tidak menerima pulangan wang dijanjikan selepas melakukan kesemua transaksi.
Katanya, susulan itu mangsa membuat laporan polis dan kes disiasat mengikut Seksyen 420 Kanun Keseksaan.

“Polis menasihatkan kepada semua masyarakat agar lebih berhati-hati dan tidak mudah terperdaya dalam membuat keputusan atau menerima tawaran pekerjaan melalui dalam talian oleh mana mana pihak.
“Ia bagi mengelakkan diri menjadi mangsa penipuan tawaran kerja di platform e-dagang atau media sosial,” ujarnya. – KOSMO! ONLINE


Tepuk dada, tanyalah iman – Che Ta
Oleh MOHD. HAIKAL ISA

30 Disember 2022, 3:04 pm
PETALING JAYA – “Tepuk dada, tanyalah iman.”
Demikian respons pelakon dan usahawan jelita, Rozita Che Wan atau Che Ta mengulas lebih mendalam tentang trend sebilangan orang Melayu beragama Islam yang secara terang-terangan menyambut perayaan penganut agama Kristian, Hari Natal atau Krismas.
Kata Che Ta, 51, kalau tidak mahu dikecam, tidak perlu memuat naik perkara yang boleh mengundang rasa sangsi orang ramai dan terang-terang salah di sisi agama.
“Bagi saya mudah, jika rasa hal sebegitu boleh mengundang kutukan kecaman dan sebagainya, tak perlu muat naik yang boleh menimbulkan banyak sangsi dan natijah itu ini.
“Tapi sekarang benda sebegitulah yang mahu dikongsi dan diberitahu,” kata Che Ta ketika dihubungi Kosmo! Online.
Ujar ibu kepada tiga cahaya mata itu lagi, perkara yang sememangnya bercanggah dengan hukum agama, janganlah dilazimkan atau dijadikan amalan.
“Saya terbaca pandangan Mufti Negeri Sembilan, Datuk Mohd. Yusof Ahmad, apa jua amalan atau perlakuan orang Islam dalam hal-hal yang berkaitan dengan perayaan orang bukan Islam, sekiranya melibatkan akidah atau iktikad seperti mengiktiraf agama bukan Islam atau menganggap semua agama adalah sama, maka ia ditegah oleh Islam.
“Secara kesimpulannya, umat Islam perlu memahami antara menyantuni pengikut agama lain dengan mengikuti perbuatan mahupun amalan sesuatu agama agar tidak mengundang fitnah mahupun menjejaskan akidah Islam.

“Harus diingatkan juga bahawa, Krismas merupakan satu upacara memperingati Jesus yang dihidupkan semula setelah disalib bagi agama Kristian,” katanya panjang lebar.
Terdahulu, Che Ta melahirkan rasa sedih apabila ada segelintir orang Melayu yang perasan mat salih menyambut Hari Krismas.
Menerusi Instagram, isteri kepada Zain Saidin itu turut menegur tindakan sebilangan orang Melayu beragama Islam yang secara terang-terangan menyentuh atau bermain dengan anjing.
“Sedihnya apabila tengok orang Melayu acah-acah nak jadi orang putih sambut Krismas.
“Main-main dengan anjing walaupun beragama Islam. Allahuakbar. Moga ada hidayahlah untuk mereka,” coret pelakon berusia 51 tahun itu menerusi InstaStory.
Terdahulu, beberapa selebriti tanah air seperti penyanyi Nourul Depp dikecam netizen apabila disalah anggap meraikan sambutan Krismas seperti dikongsikan dalam media sosial. – KOSMO! ONLINE


Tiada kes penipuan mangsa banjir mohon MyKad baharu
Oleh ROSLIZA MOHAMED

30 Disember 2022, 2:58 pm
TUMPAT – Jabatan Pendaftaran Negara (JPN) mengesahkan tiada kes penipuan melibatkan mangsa banjir yang memohon untuk menggantikan MyKad baharu sepanjang musim banjir yang berlaku minggu lalu khususnya di negeri-negeri di Pantai Timur.
Ketua Pengarahnya, Datuk Ruslin Jusoh berkata, JPN mewajibkan setiap permohonan menggunakan cap jari sebagai pengecaman berdasarkan rekod yang ada dalam sistem sebelum ini.
“Jadi, tidak timbul sebarang penipuan melibatkan individu yang terjejas banjir di Kelantan, Terengganu dan Pahang yang datang bagi menggantikan permohonan MyKad baharu setakat ini.
“Kita dapati jumlah permohonan bagi menggantikan MyKad baharu akibat banjir juga sudah berkurangan berikutan kesedaran rakyat sendiri sebelum dan semasa berlaku musibah,” katanya kepada pemberita selepas Majlis Penyerahan Bantuan Banjir Kepada Kakitangan JPN di Pejabat JPN Tumpat di sini hari ini.
Dalam majlis itu, Ruslin menyampaikan bantuan kepada seramai 22 orang kakitangan JPN yang terjejas banjir baru-baru ini.
Mengulas lanjut, Ruslin memberitahu, kakitangan JPN sentiasa peka dan meneliti setiap permohonan penggantian MyKad baharu bagi mengelak sebarang kes penipuan.

Katanya, setakat ini, mangsa banjir dan individu yang benar-benar mengalami masalah berkaitan MyKad memohon penggantian kad pengenalan baharu.
Dalam perkembangan lain, menurut Ruslin, sebanyak 59 pusat cetak MyKad berada di seluruh negara dan perkhidmatan terus diberikan selama masa 30 minit.
“Bagi pejabat JPN yang ketiadaan mesin cetak, kita akan memproses MyKad dalam masa tiga hari. Kita akan menambah baik proses mencetak MyKad kepada tempoh yang lebih singkat,” katanya. – KOSMO! ONLINE


Mahkamah: Suami isteri mengaku tidak salah aniaya anak hingga cedera
Oleh NUZULSHAM SHAMSUDDIN

30 Disember 2022, 3:04 pm
KUALA LUMPUR – Sepasang suami isteri mengaku tidak bersalah di Mahkamah Sesyen di sini hari ini atas pertuduhan menganiaya sehingga menyebabkan kecederaan terhadap anak lelaki mereka berusia lapan tahun minggu lalu.
Tertuduh Abu Bakar Rahman, 32, dan isterinya Andia Rosa, 35, membuat pengakuan tidak bersalah itu selepas pertuduhan dibacakan terhadap mereka di hadapan Hakim Datuk Nu’aman Mahmud Zuhudi.
Mengikut pertuduhan kedua-duanya didakwa sebagai seorang yang mempunyai pemeliharaan terhadap anak lelaki mereka yang berusia lapan tahun lima bulan telah dengan sengaja menganiaya kanak-kanak itu sehingga menyebabkan kecederaan.
Kesalahan itu didakwa dilakukan di sebuah rumah di Kampung Segambut Tengah di sini pada 23 Disember lalu mengikut Seksyen 31(1)(a) Akta Kanak-Kanak 2001.
Pertuduhan bagi seksyen itu memperuntukkan hukuman denda maksimum RM50,000 atau penjara maksimum 20 tahun atau kedua-duanya jika sabit kesalahan.
Terdahulu Timbalan Pendakwa Raya Ngoh Jess Lynn menawarkan jaminan RM20,000 terhadap tertuduh Abu Bakar.

Sementara bagi tertuduh Andia pendakwaan tidak menawarkan jaminan memandangkan tertuduh merupakan warga asing (warga Indonesia).
Bagaimanapun kedua-dua tertuduh yang tidak diwakili peguam memohon diberikan ikat jamin rendah.
“Saya mempunyai lima tanggungan termasuk menyara ibu saya yang merupakan ibu tunggal,” kata Abu Bakar.
Mahkamah kemudian membenarkan Abu Bakar diikat jamin RM10,000 manakala Andia tidak dibenarkan diikat jamin.
Tarikh 16 Januari depan ditetapkan sebutan semula kes. – KOSMO! ONLINE


Pelaku buang longgokan perhiasan ayat al-Quran boleh dikenakan tindakan oleh SWCorp
Oleh NOR SHAFAWATI YUP

30 Disember 2022, 3:16 pm
SEREMBAN – Pelaku yang membuang perhiasan mengandungi ayat suci al-Quran boleh dikenakan tindakan oleh Perbadanan Pengurusan Sisa Pepejal dan Pembersihan Awam (SWCorp) kerana membuat longgokan barang itu di tempat tidak sepatutnya.
Pengarah SWCorp Negeri Sembilan, Siti Yusnita Mohamad Yusof berkata, lokasi pembuangan tersebut bukanlah kawasan ‘hotspot’ sampah haram yang telah dikenal pasti sebaliknya dilonggokkan bersama sampah lain.
“Ada dua longgokan sisa sampah lain di lokasi itu iaitu terdiri daripada longgokan sisa binaan dan sisa domestik di mana sisa tersebut adalah dalam kategori sampah longgok.
“Sekiranya dapat dikenal pasti pelaku yang melakukan pembuangan sampah di tempat yang tidak sepatutnya, boleh dikenakan tindakan undang-undang di bawah Akta 672 (Akta Pengurusan Sisa Pepejal Dan Pembersihan Awam 2007),” katanya ketika dihubungi di sini hari ini.
Siti Yusnita berkata, jika sabit kesalahan boleh didenda tidak kurang daripada RM10,000 dan maksimum RM100,000 atau dipenjarakan selama tempoh minimum enam bulan dan tidak melebihi lima tahun atau kedua-duanya.
“Untuk makluman, pada hari kejadian semasa anggota penguat kuasa SWCorp Nilai sedang membuat pemantauan di lokasi telah menjumpai longgokan hiasan ayat al-Quran.

“Anggota penguatkuasa SWCorp Nilai telah membuat tindakan awal dengan memasang pita kuning serta pemantauan statik di lokasi sementara menunggu agensi-agensi lain termasuk Jabatan Hal Ehwal Agama Islam Negeri Sembilan (JHEAINS), Majlis Bandaraya Seremban (MBS) dan pihak polis tiba bagi mengelak penambahan sisa sampah lain,” katanya.
Jelas Siti Yusnita, buat masa ini tindakan selanjutnya adalah daripada JHEAINS.
Beliau berkata, sekiranya orang ramai mempunyai maklumat atau aduan berkaitan Pengurusan sisa pepejal dan pembersihan awam boleh hubungi talian bebas tol 1-800-88-7472.
Sebelum ini, Kosmo! melaporkan kesucian ayat suci al-Quran tercemar apabila ditemui dalam longgokan dipercayai dibuang oleh pihak industri di kawasan tempat pembuangan sampah haram di Jalan P/AM 2 Kawasan Perindustrian Arab Malaysia, Nilai di sini, Selasa lalu.
Longgokan kira-kira hampir tujuh tan ayat suci al-Quran tersebut telah diangkut menggunakan lori roll-on-roll-off (RORO) milik MBS untuk tujuan pelupusan mengikut hukum syarak.
Setakat ini, longgokan tersebut akan ditempatkan sementara di Pusat Dakwah Islamiah, Paroi di Seremban sebelum dilupuskan. – KOSMO! ONLINE


23 tan makanan berjaya dihantar kepada Orang Asli
Oleh AIMUNI TUAN LAH

30 Disember 2022, 2:35 pm
GUA MUSANG – Operasi penghantaran bakul makanan menggunakan tiga buah helikopter Unit Udara Jabatan Bomba dan Penyelamat Malaysia (JBPM) ke enam buah penempatan Orang Asli di daerah ini yang terputus jalan perhubungan darat selesai sepenuhnya semalam.
Pegawai Perhubungan Awam JBPM, Pangkalan Wilayah Tengah Subang, Selangor, Timbalan Penguasa Bomba II, Mohd. Hasrizal Kamaruzzaman berkata, jumlah keseluruhan penghantaran yang dilakukan sepanjang tugasan tersebut dianggarkan sebanyak lebih 23 tan bekalan makanan asas termasuk beras, minyak masak dan makanan dalam tin.
Katanya, penerbangan ke perkampungan Orang Asli di Kampung Tendrik merupakan destinasi terakhir menggunakan pesawat helikopter jenis Agusta Westland 139 (AW139) dan Agusta 109E (A109E).
“Pada hari kelima (semalam), kru penerbangan ditugaskan membawa 270 beg bekalan makanan ke penempatan Orang Asli suku kaum Temiar tersebut.
“Sebanyak 232 beg seberat lebih 2.3 tan dihantar menggunakan AW139 manakala 38 beg bersamaan berat 482 kilogram dihantar menggunakan helikopter A109E,” katanya dalam satu kenyataan di sini hari ini.
Menurut Mohd. Hasrizal, misi yang bermula pada Ahad lalu turut mendapat kerjasama anggota daripada anggota Balai Bomba dan Penyelamat Gua Musang, Jabatan Kemajuan Orang Asli (Jakoa), Jabatan Sukarelawan Malaysia (Rela) dan Angkatan Pertahanan Awam Malaysia (APM).

Katanya, taklimat operasi dan keselamatan telah diberikan oleh anak kapal kepada semua yang terlibat sebelum penerbangan dimulakan.
“Secara keseluruhannya, kita berjaya menghantar 3.4 tan pada hari pertama, 4.2 tan (hari kedua), 6.6 tan (hari ketiga), 6.1 tan (hari keempat) dan 2.9 tan (hari kelima)
“Anggota yang terlibat telah berlepas pulang ke Pangkalan Udara Pangkalan Wilayah Tengah dan Pangkalan Wilayah Utara Bertam, Pulau Pinang,” katanya. – KOSMO! ONLINE


Ella kesal foto disalah guna penganjur festival
Oleh NUR EMIRA SAIZALI

30 Disember 2022, 3:26 pm
PETALING JAYA – Kesal dan berasa dirinya dipergunakan demi keuntungan sebelah pihak, penyanyi Ella bakal mengambil tindakan undang-undang terhadap syarikat penganjur sebuah festival makanan yang menggunakan gambarnya tanpa kebenaran pada poster acara tersebut.
Penyanyi berusia 56 tahun itu berkata, imejnya digunakan dalam poster acara tersebut sebagai bahan promosi bagi melariskan jualan tapak gerai dan menarik pengunjung untuk hadir ke program yang berlangsung di sebuah pusat beli-belah di Melaka.
“Saya kesal dengan tindakan syarikat penganjur Wanza Event Entertainment kerana mengguna imej saya untuk penganjuran Karnival Geggar Wanza Food Fest Mega yang berlangsung sejak 23 Disember hingga 1 Januari 2023 di Mydin MITC Mall Ayer Keroh, Melaka tanpa kebenaran.
“Kami percaya pihak urus setia penganjuran telah melakukan promosi berterusan dengan menggunakan imej kami di atas bagi mempromosi jualan gerai dan promosi jenama majlis mereka,” katanya.
Dalam masa sama, pelantun lagu Baldu Biru itu turut menasihatkan orang ramai khusunya para peniaga yang terlibat lebih berhati-hati agar tidak menjadi mangsa kepada syarikat penganjur sebegitu.
“Para peniaga berkaitan dinasihatkan agar lebih waspada dalam semua urusan dan tidak terpengaruh dengan penganjuran tidak bertanggungjawab seperti ini.

“Saya menerusi pengurusan di Ben Jawi Ventures (BJV) akan mendapatkan khidmat nasihat undang-undang bagi mendidik penganjur agar lebih bertanggungjawab,” ujarnya lagi.
Menerusi poster tersebut, selain Ella, beberapa selebriti lain seperti Harry Khalifah dan Chombi dimaklumkan terlibat dalam acara berkenaan.
Malah, wajah Timbalan Menteri Belia dan Sukan, Adam Adli turut terpampang pada poster sama. – KOSMO! ONLINE


Ibu enam anak didenda RM12,000 cuba campak anak dalam longkang
Oleh DIYANATUL ATIQAH ZAKARYA

30 Disember 2022, 2:28 pm
MELAKA – Perbuatan seorang ibu enam anak cuba mencampakkan bayinya berusia setahun ke dalam longkang berbalas apabila dijatuhi hukuman denda RM12,000 oleh Mahkamah Sesyen di sini, hari ini.
Hakim Mohd. Sabri Ismail menjatuhkan hukuman itu terhadap tertuduh, Sharifah Norain Mohd. Zali, 33, yang mengaku salah sejurus dua pertuduhan pindaan dibacakan oleh jurubahasa mahkamah.
Mengikut pertuduhan pertama, tertuduh sebagai seorang yang mempunyai pemeliharaan seorang kanak-kanak perempuan didapati telah menyebabkan penama mungkin mengalami kecederaan fizikal apabila cuba mencampakkannya ke dalam longkang.
Bagi pertuduhan pindaan kedua, tertuduh didakwa telah mendedahkan penama kepada kecederaan dengan cara dia yang memegang penama melompat dari motosikal ke atas jalan raya bersama-samanya.
Kedua-dua perbuatan itu dilakukan antara pukul 8.40 malam hingga 9.40 malam di Jalan Pandan, Taman Pandan Maju dalam daerah Melaka Tengah pada 13 Julai 2021.
Sabit kesalahan, tertuduh boleh didenda sehingga RM50,000 atau penjara maksimum 20 tahun atau kedua-duanya mengikut Seksyen 31(1)(a) Akta Kanak-kanak 2001 dan boleh dihukum di bawah Seksyen 31(1) akta sama.

Sebagai tambahan hukuman jika disabitkan hendaklah menyempurnakan bon dengan penjamin untuk berkelakuan baik selama apa-apa tempoh dengan apa-apa syarat yang difikirkan perlu oleh mahkamah.
Mengikut fakta kes, pada hari kejadian telah berlaku pergaduhan antara tertuduh dengan ibu saudaranya.
Tidak lama kemudian wanita itu menerima panggilan daripada sepupu tertuduh memaklumkan ternampak wanita muda itu cuba membaling anaknya berusia lingkungan satu tahun ke dalam sungai di Jambatan Panglima Awang.
Sepasukan ‘task force’ telah datang ke lokasi untuk memberikan bantuan, namun tertuduh telah melarikan diri ke Jalan Pandan sekitar pukul 9 malam.
Tertuduh berjaya dikesan dan ketika didekati polis, tertuduh menjerit ‘korang jangan dekat, kalau korang dekat aku campak budak ni ke dalam longkang’ sambil tangannya menggantung anaknya dan cuba melepaskannya ke dalam longkang.
Terdahulu, tertuduh yang diwakili Peguam Goh Chin Han merayu agar hukuman ringan diberikan dengan alasan ketika kejadian tertuduh yang perlu menjaga enam anak mengalami kemurungan kerana tidak mendapat sebarang pekerjaan pada waktu Perintah Kawalan Pergerakan (PKP).
Timbalan Pendakwa Raya, Puteri Nor Nadia Mohamed Iqbal bagaimanapun memohon hukuman berat diberikan dengan hujah tertuduh tidak sepatutnya mengambil jalan mudah dengan menjadikan kemurungan sebagai alasan kerana telahpun mempunyai pengalaman menjaga lima anaknya yang lain.
Selepas mendengar hujah kedua belah pihak, Mohd. Sabri menjatuhkan hukuman denda sebanyak RM6,000 bagi setiap pertuduhan atau tiga tahun penjara jika gagal bayar.
Tertuduh turut dikenakan syarat tambahan bon berkelakuan baik sebanyak RM5,000 tanpa cagaran selama dua tahun. – KOSMO! ONLINE


Ismail Sabri bangga bahasa Melayu diguna di negara asing
Oleh NUR HUDA MUSA

30 Disember 2022, 3:22 pm
PETALING JAYA – Bekas Perdana Menteri, Datuk Seri Ismail Sabri Yaakob meluahkan perasaan bangga apabila bahasa Melayu digunakan oleh negara asing seperti Korea Selatan baru-baru ini.
Ismail dalam satu hantaran di Facebooknya berkata, impian serta cita-citanya mahu mengantarabangsakan bahasa Melayu nampaknya sudah mula membuahkan hasil.
Beliau berkata demikian susulan laporan media mengenai Korea Selatan yang mula menggunakan bahasa Melayu pada kebanyakan papan tanda di sesetengah lokasi tumpuan bagi memberi kemudahan kepada pelancong.
“Saya serta pejuang bahasa Melayu akan terus memperjuangkan untuk mengangkat martabat bahasa Melayu bukan sahaja dalam negara malah di peringkat antarabangsa.
“Saya dan seluruh Keluarga Malaysia mengucapkan jutaan terima kasih kepada kerajaan Korea Selatan atas usaha ini dan menganggap ianya sebuah pengiktirafan kerajaan Korea Selatan kepada Malaysia dalam memartabatkan bahasa Melayu,” katanya di sini hari ini.
Ismail Sabri sebelum ini pernah berucap menggunakan bahasa Melayu pada Perhimpunan Agung Pertubuhan Bangsa-bangsa Bersatu (UNGA) Ke-77 yang berlangsung di ibu pejabat PBB, New York September lalu. – KOSMO! ONLINE


Mahkamah: Bekas kerani didakwa beri pinjaman RM158,120 tanpa lesen
Oleh NUZULSHAM SHAMSUDDIN

30 Disember 2022, 3:45 pm
KUALA LUMPUR – Seorang bekas kerani mengaku tidak bersalah di Mahkamah Sesyen di sini atas pertuduhan menjalankan perniagaan pemberi pinjaman wang tanpa lesen kepada seorang lelaki melibatkan jumlah pinjaman RM158,120.
Tertuduh Yap Chee Siang, 25, membuat pengakuan tidak bersalah itu selepas pertuduhan dibacakan terhadapnya di hadapan Hakim M. Bakri Abd. Majid.
Mengikut pertuduhan, lelaki itu didakwa menjalankan perniagaan pemberi pinjaman beserta faedah tanpa lesen yang sah kepada seorang lelaki berusia 34 tahun melibatkan wang RM158,120.
Kesalahan itu didakwa dilakukan perbuatan itu antara 1 April 2021 dan 19 September lalu di Bandar Baru Sentul di sini.
Berikutan itu pertuduhan dikemukakan mengikut Seksyen 5(2) Akta Pemberi Pinjam Wang 1951 yang memperuntukkan denda maksimum RM1 juta atau dipenjara maksimum lima tahun atau kedua-duanya jika sabit kesalahan.
Terdahulu, Timbalan Pendakwa Raya Hanis Anisha Jamilludin menawarkan jaminan RM50,000 selain turut memohon pasport tertuduh ditahan.

Bagaimanapun, peguam Abdul Rahman Zainal Abidin memohon jumlah ikat jamin itu dikurangkan kerana anak guamnya hanya mampu menyediakan wang sekitar RM8,000 sahaja dan bersedia melapor diri di balai polis berhampiran sebagai syarat tambahan.
“Tertuduh hanya bekerja sebagai kerani dengan gaji RM2,500 dan perlu menanggung tiga adiknya yang mana dua daripadanya masih bersekolah, bapa dan nenek yang sudah tua,” kata peguam itu.
Selepas mendengar permohonan kedua-dua belah pihak, mahkamah membenarkan Chee Siang diikat jamin RM30,000 dengan seorang penjamin manakala pasport diserahkan sebagai syarat jaminan.
Tarikh 7 Februari depan ditetapkan sebutan semula kes. – KOSMO! ONLINE


Kos purata pengeluaran ayam RM6.53, telur 48 sen sebiji
Oleh MOHD RIDZAUDDIN ROSLAN

30 Disember 2022, 2:49 pm
PUTRAJAYA – Purata kos pengeluaran di peringkat ladang bagi ayam dilaporkan bernilai RM6.53 sekilogram, manakala kos bagi telur pula ialah sebanyak 48 sen sebiji.
Ketua Perangkawan Malaysia, Datuk Seri Mohd. Uzir Mahidin berkata, harga sekilogram ayam di ladang jika mengambil kira lima peratus, 10 peratus dan 20 peratus keuntungan daripada kos pengeluaran ayam direkodkan berada antara julat RM6.86 hingga RM7.84.
“Sementara itu, margin keuntungan sekilogram ayam di peringkat borong merekodkan RM1.30, manakala margin keuntungan sekilogram ayam di peringkat runcit mencatatkan RM1.25.
“Bagi telur ayam, purata kos pengeluaran sebiji telur mencatatkan 48 sen. Sekiranya mengambil kira lima peratus, 10 peratus dan 20 peratus keuntungan daripada kos pengeluaran, harga ladang direkodkan berada antara julat 50 sen hingga 58 sen sebiji.
“Margin keuntungan sebiji telur ayam di peringkat borong dan runcit pula masing-masing mencatatkan 4 sen dan 2 sen,” katanya dalam satu kenyataan di sini tadi. – KOSMO! ONLINE


32 mesin simulator judi dilupus
Oleh SAFINA RAMLI

30 Disember 2022, 2:13 pm
GEORGE TOWN – Polis Daerah Timur Laut melupuskan 32 buah mesin simulator perjudian bernilai lebih RM10,000 yang disiasat pada tahun 2017 dan 2018 di Ibu Pejabat Polis Daerah (IPD) Timur Laut, di sini hari ini.
Pemangku Ketua Polis Daerah Timur Laut, V. Saravanan berkata, kesemua mesin simulator perjudian yang dilupuskan itu melibatkan dua kes perjudian yang disiasat pada tahun 2017 dan 2018 di bawah seksyen 4B (a) Akta Rumah Judi Terbuka 1953, Seksyen 7 (2) Akta Rumah Judi Terbuka 1953 dan seksyen 11 (2) Enakmen Hiburan dan Tempat Tempat Hiburan 1998.
“Terdapat banyak lagi mesin simulator perjudian yang akan dilupuskan selepas ini, dan hari ini sebanyak 32 mesin dilupuskan.
“Pada hari ini, pelupusan barang kes adalah melibatkan barang kes perjudian yang telah dijatuhi hukuman oleh pihak mahkamah. Kesemua barang kes dilupuskan di bawah seksyen 16A Akta Rumah Judi Terbuka 1953,” katanya dalam sidang akhbar di IPD Timur Laut di sini hari ini.
Menurutnya, program pelupusan barang kes pada hari ini juga turut disaksikan pihak Jabatan Alam Sekitar (JAS) dan Majlis Bandaraya Pulau Pinang (MBPP).
“Sebelum ini proses pelupusan barang kes telah diadakan pada 21 Mac lalu bersama-sama dengan pihak Jabatan Siasatan Jenayah Kontinjen Pulau Pinang.

“Sebanyak 50 barang kes am dan perjudian dari IPD Timur Laut telah dilupuskan di Padang Kawad Pasukan Simpanan Persekutuan No. 3, Ayer Itam,” katanya.
Dalam pada itu, katanya, dalam tempoh sepanjang tahun 2022, pihak IPD Timur Laut berjaya membuat serbuan melibatkan kes perjudian sebanyak 416 kes. – KOSMO! ONLINE


Tayar kereta pecah gara-gara ‘lubang maut’
Oleh KOSMO!

30 Disember 2022, 2:20 pm
PETALING JAYA – Seorang wanita menghadapi situasi cemas apabila tayar keretanya pecah akibat terlanggar lubang besar di Jalan Tun Razak menghala Lebuh Raya Kuala Lumpur – Putrajaya (MEX).
Video yang dimuat naik oleh @i.m.ithahashim di akaun TikToknya menunjukkan keadaan ‘lubang maut’ yang besar di tengah-tengah jalan tersebut telah mengakibatkan kerosakan pada kenderaannya.
“Tayar pecah malam-malam dekat Kuala Lumpur. Sebaik bukan keseorangan. Harap Dewan Bandaraya Kuala Lumpur dan Jabatan Kerja Raya buat sesuatu.
“Kepada yang selalu guna jalan ini khususnya mereka yang turun daripada laluan bertingkat (flyover) harap semua hati-hati.
“Ini kereta kena, tayar pecah. Kalau motosikal memang terpelanting atau arwah. Teruk sangat jalan ini, sampai boleh bawa maut,” tulisnya di dalam video itu.
Sehingga kini, video tersebut telah mendapat 84,500 tontonan, 2,933 tanda suka dan 540 perkongsian.

Tinjauan Kosmo! di ruangan komen mendapati ramai pengguna jalan itu turut mengalami situasi yang sama sehingga menyebabkan kemalangan atau kerosakan kenderaan gara-gara lubang tersebut.
“Terima kasih suarakan hal ini. Hari itu memang lalu sini dan bunyi macam tayar hampir pecah. Suami pula tidak berhenti sebab kereta semua laju,” komen seorang netizen.
“Saya dan adik pernah kena dekat sini. Lubang sangat besar. Tayar kereta terus meletup, kes ini juga babitkan beberapa kenderaan pada masa kejadian,” komen netizen yang lain pula. – KOSMO! ONLINE


UMNO Perak belum buat keputusan isu pemilihan Presiden, Timbalan
Oleh LUQMAN RIDHWAN MOHAMED NOR

30 Disember 2022, 1:03 pm
IPOH – UMNO Perak belum membuat sebarang keputusan berhubung isu jawatan Presiden dan Timbalan Presiden yang sedang hangat diperkatakan menjelang pemilihan parti itu tahun hadapan.
Pengerusinya, Datuk Seri Saarani Mohamad berkata, mereka sebaliknya akan berbincang mengenai perkara tersebut terlebih dahulu menerusi mesyuarat Badan Perhubungan UMNO Negeri pada 8 Januari depan.
“UMNO Perak belum buat keputusan kerana kita akan mengadakan mesyuarat pada 8 Januari. Bagaimanapun, Ahli Majlis Kerja Tertinggi akan bermesyuarat pada 5 Januari iaitu Khamis depan.
“Kita akan bincang dalam majlis tertinggi dulu, tengok keadaan dia sebab ia ada pro dan kontra. Ada orang kata bagus, ada kata tak bagus. Kita tengok keadaan dulu,” katanya pada sidang akhbar di sini hari ini.
Pada masa sama, Saarani berkata, UMNO Perak tidak menerima apa-apa arahan daripada mana-mana pihak untuk membuat keputusan sama ada kedua-dua jawatan itu perlu dipertandingkan atau tidak.
Katanya, hanya ada satu pandangan berhubungan perkara berkenaan iaitu yang dicetuskan oleh Ketua UMNO Bahagian Sungai Besar, Datuk Seri Jamal Md. Yunos bahawa jawatan tersebut tidak perlu dipertandingkan.

Ini kerana, beliau berkata, Jamal berpandangan bahawa parti tersebut masih berada dalam keadaan tidak stabil, justeru ia tidak wajar dipertandingkan pada pemilihan UMNO kali ini.
“Bagaimanapun, saya percaya Datuk Seri Dr. Ahmad Zahid Hamidi dah jelaskan dalam wawancara baru-baru ini bahawa sebagai seorang demokrat, beliau tidak mahu menyekat (daripada mempertandingkan jawatan presiden, timbalan presiden),” katanya. – KOSMO! ONLINE


Zarina Anjoulie tempah baju kahwin, netizen suruh tutup aurat
Oleh MUHAMMAD HAIKAL RAMLI

30 Disember 2022, 12:52 pm
PETALING JAYA – Nama selebriti sensasi, Zarina Anjoulie tidak pernah sepi daripada menjadi bualan netizen dalam media sosial, tambahan pula dilihat sedang bahagia dengan kekasih baharunya, Datuk Seri Khazrul Elzey.
Meskipun sebelum ini pemilik nama Zarina Anjoulie Lavocah Mohd Fahizul atau mesra disapa Anju itu memperkenalkan lelaki berstatus ‘Datuk Seri’ tersebut sebagai guru renang anak lelakinya, namun kini hubungan istimewa mereka bukan lagi rahsia.
Bahkan, menerusi perkongsian sebuah video terbaharu dalam laman Instagram, Anju dilihat sedang membuat persiapan menempah baju perkahwinannya daripada sebuah butik yang menjadi kegemarannya.
Perkongsian tersebut sekali gus membayangkan perancangan ibu tunggal anak satu itu menamatkan zaman solo semakin hampir.
Dalam video sama, turut kelihatan teman lelakinya sama-sama mengukur baju pernikahan mereka.
Selebriti berusia 35 tahun itu meluahkan rasa teruja ketika menempah baju pernikahan mereka selain berasa senang bekerjasama dengan pihak pengurusan butik berkenaaan yang sentiasa menjadi pilihannya untuk menempah baju.

“Salam guys, sangat teruja untuk hari ini sebab pergi tempah baju Anju dan Anju takkan cari orang lain buat baju kahwin. Hanya Hansmin Official sahaja!.
“Dia terbaik! Baju semua cantik-cantik, saya percayakan dia untuk baju kahwin saya. Masa kahwin dulu pun mereka yang buat baju Anju,” tulisnya.
Perkongsian selebriti kelahiran Kuala Lumpur itu seterusnya mendapat pelbagai respon dan reaksi daripada rakan artis dan netizen yang rata-ratanya turut sama teruja untuk melihat Anju dan pasangan bergelar raja sehari tidak lama lagi.
“Tahniah Anju, tidak sabar untuk melihat Anju di hari bahagia nanti, saya doakan segalanya dipermudahkan dan semoga Allah pelihara Anju dan bakal suami sekeluarga,” tulis pengikutnya di Instagram.
“Tahniah Anju! Ikut lama dah Anju, suka sangat tengok awak yang sekarang, moga awak dan pasangan kekal hingga ke syurga Allah. Sangat lembut tengok penampilan awak sekarang. Semoga dipermudahkan segala urusan,” komen pengikut yang lainnya.
Lebih mengunakan, pereka fesyen yang akan membuat persalinan untuk Anju dan kekasihnya itu juga mendedahkan pasangan itu bakal mengadakan majlis menjelang Mac nanti.
“Kita tulis majlis bulan tiga ya,” katanya.
Dalam pada itu, terdapat juga netizen yang meminta Anju supaya menutup aurat secara perlahan-lahan memandangkan dia akan menjadi isteri tidak lama lagi.
“Moga Anju tutup aurat dan minta suami bimbing awak hingga mendapat reda Allah,” komen netizen itu.
Zarina pernah mendirikan rumah tangga dengan lelaki berasal dari Brunei pada 2015 dan bercerai pada Disember 2016 dan dikurniakan seorang anak lelaki, Awangki Gabriel Martin Ezra.
Pada 20 Julai 2020 pula, Zarina berkahwin buat kali kedua dengan Eilyas Azhar, bagaimanapun mereka bercerai dua kali pada Februari dan Mei tahun lalu. -KOSMO! ONLINE


Lebih 10,000 guru di Jepun alami masalah mental
Oleh KOSMO!

30 Disember 2022, 1:00 pm
TOKYO – Bilangan guru sekolah awam di Jepun yang mengambil cuti selama sebulan atau lebih kerana mengalami masalah kesihatan mental mencecah lebih 10,000 orang buat kali pertama pada tahun akademik 2021, lapor akhbar The Mainichi kelmarin.
Pendedahan itu dibuat menerusi satu tinjauan yang dilakukan oleh Kementerian Pendidikan Jepun pada 26 Disember lalu.
Bagi tahun persekolahan 2021, seramai 10,944 guru sekolah awam mengambil cuti panjang selama sebulan atau lebih kerana masalah kesihatan mental termasuk kemurungan.
Ia merupakan peningkatan sebanyak 15.2 peratus atau 1,448 orang berbanding tahun akademik sebelumnya.
Kementerian Pendidikan, Kebudayaan, Sukan, Sains dan Teknologi Jepun percaya bahawa punca keadaan itu adalah masa bekerja yang panjang.
Ia merupakan masalah berterusan di sekolah selain di samping isu peningkatan beban kerja guru muda.

Tinjauan tersebut melibatkan kira-kira 919,900 guru di sekolah rendah awam, menengah rendah, menengah atas dan keperluan khas serta institusi lain seumpamanya di seluruh Jepun.
Sementara itu, daripada 10,944 guru yang mengambil cuti jangka panjang tersebut, seramai 5,897 tenaga pengajar mengambil cuti lebih 90 hari, yang merupakan had am cuti sakit diperuntukkan kepada mereka. – Agensi


Tanah mendap di Ampang sudah dibaik pulih
Oleh NUR HUDA MUSA

30 Disember 2022, 2:07 pm
PETALING JAYA – Majlis Perbandaran Ampang Jaya (MPAJ) telah mengarahkan Syarikat Puncak Niaga Construction Sdn. Bhd. (PNCSB) untuk melaksanakan kerja-kerja pembaikan jalan di kawasan mendapan tanah di Jalan AU3, Taman Keramat, Ampang semalam.
Yang Dipertua MPAJ, Mohd. Fauzi Mohd. Yatim berkata, pihak PNCSB juga telah diminta untuk mengemukakan laporan terperinci kepada MPAJ mengenai kejadian tersebut.
“Hasil pemeriksaan semalam mendapati berlaku mendapan tanah di lokasi Projek Pembinaan Rangkaian Paip Pembentungan Bunus Kuala Lumpur (Reka dan Bina) D44 di bawah Projek Kementerian Alam Sekitar dan Air (KASA) Syarikat Puncak Niaga Construction Sdn. Bhd. (PNCSB) oleh Jabatan Perkhidmatan Pembentungan.
“Mendapan tanah berlaku semasa kerja-kerja pembicuan paip (pipe jacking) dijalankan di bawah Jalan AU3 dan punca kejadian disebabkan oleh ketidakstabilan struktur tanah,” katanya dalam satu kenyataan di sini hari ini.
Katanya, jalan tersebut juga telah ditutup semalam bermula pukul 3.45 petang sehingga 8.30 malam bagi memberi laluan kepada kerja-kerja pembaikan untuk dilaksanakan.
“Memandangkan kerja-kerja pembaikan telah selesai, maka terkini, jalan tersebut telah dibuka semula untuk pengguna jalan raya dengan pemantauan oleh pihak kontraktor di tapak.

“Menurut pihak PNCSB, kerja-kerja membaik pulih jalan seperti sedia ada akan dilaksanakan setelah semua kerja-kerja penanaman paip bagi projek yang dijalankan di lokasi siap sepenuhnya,” katanya. – KOSMO! ONLINE


[VIDEO] Anwar Ibrahim nikmati murtabak keju di Kampung Melayu Majidee
Oleh MOHD SHARKAWI LONDING

30 Disember 2022, 1:27 pm
JOHOR BAHRU – Perdana Menteri, Datuk Seri Anwar Ibrahim meluangkan masa makan tengah hari di Restoran Murtabak Kampung Melayu Azo 96, di Kampung Melayu Majidee di sini hari ini.
Beliau tiba di kira-kira pukul 12.05 tengah hari disambut Menteri Besar Johor, Datuk Onn Hafiz Ghazi dan bertemu mata bersama penduduk kampung sebelum menikmati hidangan murtabak keju.
Ahli Parlimen Tambun itu kemudiannya ke Masjid Kampung Melayu Majidee di sini dan menurunkan tanda tangan sempenan lawatannya kali kedua selepas merasmikan pembukaan masjid tersebut pada tahun 1989.
Anwar menandatangani plak masjid sebelum menunaikan solat Jumaat di Masjid Kampung Melayu Majidee, Johor Bahru, hari ini. – Foto RAJA JAAFAR ALI
Beliau dijangkakan menunaikan solat Jumaat dan khutbah akan disampaikan oleh Imam Mahathir Abdan sebelum berangkat pulang ke ibu negara.
Terdahulu, Perdana Menteri ke-10 itu tiba di di Lapangan Terbang Antarabangsa Senai pada pukul 9.55 pagi.
Beliau kemudiannya ke Istana Bukit Serene, di sini untuk menghadap sembah serta kunjungan hormat ke atas Sultan Johor, Sultan Ibrahim Sultan Iskandar.

Turut berangkat ialah Tunku Mahkota Johor, Tunku Ismail Sultan Ibrahim. – KOSMO! ONLINE


Luqman Hafidz sahkan sudah bercerai, fokus anak
Oleh NUR EMIRA SAIZALI

30 Disember 2022, 1:08 pm
PETALING JAYA – Meleraikan pelbagai spekulasi yang tercetus, pelakon Luqman Hafidz akhirnya mengakui sudah sah bercerai dengan isteri, Nurul Atiqah Mad Apandi pada Jun lalu.
Pelakon Ola Bola itu berkata, harus membuka mulut tentang kisah rumah tangganya bagi menghentikan pelbagai pertanyaan dan khabar angin yang berterbangan sehingga menimbulkan fitnah daripada pelbagai pihak.
“Sudah tiba masa untuk kongsi dan sahkan bahawa saya dan bekas isteri sudah berpisah pada Jun lalu secara baik di mahkamah.
“Kini, fokus kami ialah pada anak. Sementara, fokus saya pula adalah kerja keras bagi mencari rezeki dan sebagai seorang bapa, tanggungjawab ini adalah keutamaan saya,” katanya.
Pelakon berusia 31 tahun itu berharap, pengakuan tersebut juga dapat menghapus semua kekeliruan dan menjawab persoalan ramai mengenai status rumah tangganya.
“Seperti semua sedia maklum, pihak media ada bertanyakan mengenai keadaan dan status rumahtangga saya.

“Saya sedar status saya sebagai anak seni tak lari daripada perhatian masyarakat.
“Justeru, saya tampil memberikan kenyataan ringkas ini bagi mengelakkan sebarang kekeliruan atau tanda tanya berterusan daripada mana-mana pihak. Semoga tiada lagi spekulasi yang timbul selepas ini,” jelasnya.
Dalam masa sama, Luqman turut meminta agar diberikan ruang bagi menghormati dan menjaga hati keluarganya serta bekas mentua.
“Harap pihak media dapat memberi ruang dan menghormati keputusan ini bagi menjaga hati keluarga saya serta bekas mentua.
“Saya mohon maaf atas segala kekalutan sebelum ini. dan harap dapat menitipkan doa yang baik,” katanya lagi.
Sebelum ini, status rumah tangganya menjadi bahan bualan ramai apabila timbul desas-desus sudah bercerai.
Luqman mendirikan rumah tangga dengan Nurul Atiqah pada 20 Mac 2020 dan dikurniakan seorang anak perempuan bernama Eve Laura pada 6 Februari 2021 yang kini berusia setahun. – KOSMO! ONLINE